Komputer Tamat Tahun 2038?

Hah? Biar betul?

Tajuk artikel
kali ni macam acah-acah gempak, tapi ada kebenarannya. Sebelum kita pergi
kepada sebab kenapa penulis cakap macam tu, jom kita faham dulu serba sedikit
mengenai komputer.

Komputer merupakan mesin yang amat ajaib. Kita boleh buat kira-kira, boleh tonton video Youtube, dengar lagu, macam-macam kita boleh buat dengan komputer. Tapi, disebalik semua tu, komputer sebenarnya menggunakan sistem yang agak mudah. Sistem yang penulis maksudkan adalah sistem nombor Binari.

Kalau anda tak
pernah dengar atau tak pernah belajar pasal sistem nombor Binari ni, takpe.
Sistem ini, secara ringkasnya, merupakan satu sistem di mana komputer
menggunakan dua keadaan sahaja untuk berfungsi, iaitu 0 dan 1. Dalam erti kata
lain, keadaan arus elektrik tidak mengalir (OFF atau 0) dan keadaan arus
elektrik mengalir (ON atau 1).

Dari keadaan 0 dan 1 ni pula, pengekod mula mencipta kaedah untuk membolehkan huruf dan simbol dicipta dengan menggunakan rantaian nombor 0 dan 1 ini. Antara sistem yang digunapakai secara meluas adalah kod ASCII (rujuk gambar) dan untuk karakter-karakter ganjil (karakter China), ada kod UNICODE yang digunapakai.

Jadi, kenapa
kita mulakan artikel ini dengan konsep nombor Binari?

Kerana, untuk
sesetengah komputer, had minimum nombor Binari yang boleh diproses adalah
sebanyak 32-bit, maksudnya ia cuma mampu proses sebanyak 32 rantaian nombor 0
dan 1 sahaja.

Untuk kebanyakan komputer juga, “jam” dalam komputer mereka mula berfungsi pada tarikh 1 Januari 1970. Maka, menurut pengiraan ahli komputer, 231 – 1 atau 2,147,483,647 saat kemudian, iaitu bersamaan dengan pukul 3:14:07 pagi pada tarikh 19 Januari 2038, komputer dengan kapasiti 32 bit akan kehabisan nombor untuk diproses (sebab nombor Binari dia dah jadi 11111111 11111111 11111111 11111111).

Hah? Habistu?
Kita patut gelabah ke?

Sabar dulu saudara. Komputer yang dijangka akan terjejas dengan situasi ini sebenarnya komputer-komputer versi lama, komputer 32 bit dan kebawah. Kebanyakan perisian-perisian baharu dah tak guna dah versi 32 bit ni.

Masalah ni pertama kali dikesan pada perisian AOLSerever. Perisian ni, kalau diikutkan, sepatutnya boleh tampung database yang besar untuk jangka masa yang lama, ala-ala tak lapuk dek hujan, tak lekang dek panas.

Tapi tiba-tiba dia dapati, setelah melepasi 32 bit data (macam situasi di atas), sistem AOLServer ni jadi bingung, dan dia mula kira masa secara terbalik (aik?). Maka apa yang terjadi selepas itu adalah perisian tersebut crash, dan sewaktu troubleshooting baru mereka perasan dengan masalah 32 bit ni.

Perkara yang sama juga dilaporkan terjadi kepada video PSY Gangnam Style, apabila counter channel Youtube sudah melepasi 32-bit, melepasi 2,147,483,647 tontonan. Yes. PSY literally break Youtube.

Kalau anda
membesar pada era lewat 90-an, anda pasti pernah mendengar perihal Y2k. Y2k
merujuk kepada peristiwa di mana pada tahun 2000, mesin elektronik kita tidak
mampu untuk mengurus masa (sebab kebanyakan peralatan elektronik pada tahun
90-an mempunyai tarikh sehingga 1999).

Maka, banyak
ramalan yang dibuat.

Ada yang kata
komputer-komputer yang digunakan di bank tidak akan berfungsi, dan sekaligus
hal ini akan meruntuhkan pasaran-pasaran saham dunia. Ekonomi akan jatuh, dan
sistem pertahanan kebanyakan negara juga akan turut terjejas.

“It’s a
disaster! It’s the end of the world!”

Tapi, setelah
sampai ke tahun 2000,kita dapat lihat bahawa tidak ada banyak perkara yang
terjejas. Adalah beberapa komputer yang terjejas, tapi kebanyakan bank dan
syarikat sebenarnya telah ambil maklum akan perkara tersebut, dan menaiktaraf
perisian-perisian mereka.

Hal yang sama juga sebenarnya akan terjadi pada tahun 2038. Mungkin tajuk artikel ini agak memperdaya, kerana, belajar dari pengalaman Y2k yang lalu, sebenarnya Y2k38 (versi baru Y2k) hanyalah akan melibatkan sebahagian kecil rangkaian komputer lama, secara spesifiknya, komputer 32-bit dan ke bawah.


38 Kursus Digugurkan Di Universiti Awam! Apa Masa Depan Universiti?

Kementerian Pendidikan memaklumkan, bahawa sebanyak 38 program akademik di 19 universiti awam (UA) seluruh negara digugurkan dan tidak lagi akan diajarkan.

Kenapa begitu?

Punca utama yang dilaporkan adalah kerana kursus – kursus tersebut dilihat tidak lagi relevan untuk masa depan. Graduan yang mengambil program akademik tersebut tidak peroleh peluang pekerjaan yang baik, seperti mana kehendak industri.

Berikut adalah senarai kursus yang digugurkan:

Universiti Malaya (UM)

Universiti Teknikal Malaysia Melaka (UTeM)

Universiti Pendidikan Sultan Idris (UPSI)

Universiti Tun Hussein Onn Malaysia (UTHM)

Universiti Kebangsaan Malaysia (UKM)

Universiti Teknologi Malaysia (UTM)

Universiti Teknologi MARA (UiTM)

Universiti Putra Malaysia (UPM)

Universiti Islam Antarabangsa Malaysia (UIAM)

Universiti Malaysia Terengganu (UMT)

Universiti Malaysia Sarawak (UNIMAS)

Universiti Malaysia Sabah (UMS)

Universiti Malaysia Perlis (UniMAP)

Universiti Malaysia Pahang (UMP)

Universiti Malaysia Kelantan (UMK)

Universiti Utara Malaysia (UUM)

Universiti Sains Islam Malaysia (USIM)

Universiti Sains Malaysia (USM)

Universiti Pertahanan Nasional Malaysia (UPNM)

Menariknya, kebanyakan program yang digugurkan itu adalah berkaitan pengajian sains dan kejuruteraan yang kebiasaannya menjadi pilihan ‘pelajar cemerlang’.

Antara kebimbangan utama yang menatijahkan keputusan tersebut adalah dikhuatiri ia tidak selari dengan revolusi Industri 4.0.

Revolusi industri 4.0 atau secara mudahnya lebih dikenali sebagai IR. 4.0 itu dicirikan oleh pelbagai teknologi terkini dan futuristik seperti teknologi automasi, machine learning dan big data, kepintaran buatan atau AI, teknologi robotik serta Internet of Things (IoT).

Revolusi ini lebih menuntut graduan dan masyarakat untuk cepat beradaptasi dengan teknologi, atau kita akan kalah sepenuhnya dengan robot dan AI.

Lebih membimbangkan, ketika desakan penguasaan teknologi semakin kritikal, bidang STEM (Sains, Teknologi, Engineering dan Matematik) pula semakin merosot di Malaysia.

Pelajar – pelajar semakin ramai yang meninggalkan STEM kerana dianggap terlalu sukar. Kini, ditambah dengan prospek kerjaya yang semakin tidak menentu walau graduan STEM, nampaknya kita perlu lakukan sesuatu yang drastik sebelum lanskap pendidikan kita rosak yang tidak dapat dibaiki lagi.

Sokong pendidikan luar buku teks: https://www.billplz.com/ajar

Bantu anak miskin bandar cintakan sains: https://www.billplz.com/FantaSainsPPR


Fenomena Sotong Berubah Warna Bila Ia Bermimpi Ini Pertama Kali Dirakam. Memang Buat Kita Ternganga!

Apa yang sotong tak boleh buat? Hidupan bijak ini mampu lepaskan diri dari akuarium ala David Blaine, main sorok – sorok, selesaikan teka – teki, malah boleh jadikan sesungut mereka sebagai alat bertukang.

Hidupan laut ini miliki ciri – ciri yang begitu istimewa sehingga ada yang keluarkan spekulasi bahawa cephalopod ini datang daripada angkasa lepas.

Sekarang, nampaknya ada satu lagi perkara menarik yang kita tahu dimiliki oleh sotong, mereka bermimpi.

David Scheel, seorang profesor biologi marin di Universiti Alaska Pasifik membela seekor sotong bernama Heidi dalam tangki air ruang tamunya. Suatu hari, beliau perasan satu fenomena yang dramatik. Berkemungkinan sotong kesayangannnya sedang bermimpi.

Dalam video tersebut, Heidi nampak seperti sedang tidur dengan kaki sesungutnya dilipat rapi. Secara beransur – ansur, warna tubuhnya berubah – ubah.

Menariknya, menerusi pertukaran warna Heidi, kita seakan boleh meneka mimpi apa yang sedang bermain dalam mindanya.

Sekarang ia nampak ketam, dan warnanya berubah sikit.

Kemudian warnanya berubah menjadi hitam! Sotong lakukan itu apabila mereka tinggalkan lantai laut.

Kini warnanya berubah mula menjadi seperti penyamaran. Mungkin Heidi sudah pun berjaya menangkap ketam tersebut dan mahu menjamah tanpa gangguan.

Bagaimanapun Prof Scheel mengatakan bahawa beliau bukan ahli biologi mimpi haiwan dan tiada tiada kajian penilaian rakan sejawat tentang fenomena ini. Maka apa yang dianggap sebagai mimpi hanyalah perbandingan perkara yang kita biasa alami sebagai manusia.


Ajar Fizik Kuantum Tingkatan Lima. Silibus Baru Terlampau Susah?

Perbincangan tercetus di media sosial apabila foto silibus fizik untuk tingkatan lima tersebar.

Menurut silibus tersebut, salah satu topik yang akan diajar adalah fizik kuantum untuk tingkatan 5.

Silibus tersebut dikatakan sebagai ‘terlalu advance’ dan ‘bercita – cita setinggi langit terutama bagi tahap penguasaan 6 yang menilai sama ada pelajar boleh mereka cipta menggunakan pengetahuan fizik kuantum, yang dianggap setaraf pemenang anugerah nobel fizik.

Malah bukan saja pelajar, guru – guru juga dikhuatiri tidak dapat menguasai topik tersebut untuk dibentang kepada pelajar – pelajar.

Sudah pasti, kerana fitrah kuantum juga keseluruhannya adalah sukar difahami, seperti yang diperakui oleh ‘master’ dalam bidang fizik sendiri seperti Roger Penrose dan Richard Feynmann.

Ramai yang mengatakan bahawa asas matematik dan penguasaan sains pelajar secara umum masih belum baik untuk diperkenalkan dengan topik kuantum.

Sebahagian mengkritik metod “bloom taxonomy” yang dianggap telah lapuk dan tidak semestinya sesuai digunakan.

Bagaimanapun, terdapat yang mengemukakan rasional di sebalik pengenalan topik tersebut untuk diubah-selaraskan agar sukatan pelajaran fizik tahap pra-universit berkesinambungan dengan tahap sukatan fizik menengah atas.

Menurut Dr Wan Mohd Aimran, berikut adalah senarai hasil pembelajaran untuk bahagian fizik kuantum sepertimana yang termaktub dalam DSKP:

Beliau juga mengetengahkan pandangan bahawa tidak wajar mengatakan tajuk fizik kuantum sebagai ‘terlalu tinggi’ atau ‘rendah’.

Melatari kebimbangan kesusahan topik silibus fizik yang terbaru ini adalah ‘krisis’ pelajar yang semakin meninggalkan subjek STEM.

Adakah rombakan subjek yang diajarkan di sekolah menengah membuatkan pelajar meminati STEM?


Misteri Planet 9, Lohong hitam yang wujud berhampiran dengan Bumi?

Pada tahun 2016, ahli astronomi menghipotesiskan bahawa wujud planet ke-9 di dalam sistem suria. Planet ini berkemungkinan seberat 5 hingga 10 kali ganda bumi.

Kini, ahli astronomi mengesyaki bahawa kemungkinan Planet 9 ini bukanlah sebuah planet, tetapi ia merupakan objek yang lebih misteri. Selepas meneliti maklumat terbaru daripada cerapan, planet 9 ini berkemungkinan ialah sebuah lohong hitam.

Bukti kewujudan planet 9 ini berpunca daripada
cerapan pada objek-objek trans-Neptune iaitu objek-objek yang mengelilingi
Matahari dengan orbit yang lebih besar daripada planet Neptune. Ahli-ahli
astronomi mendapati bahawa objek-objek trans-Neptune ini mempunyai orbit yang
pelik. Orbit bagi objek-objek ini kelihatan seolah-olah diganggu oleh tarikan
graviti daripada sebuah planet baharu yang dikenali sebagai Planet 9.

Jadi, mengapa ahli astronomi mengesyaki bahawa
Planet 9 ini ialah sebuah lohong hitam?

Ia bermula daripada sebuah kajian yang mencerap pembengkokan cahaya oleh tarikan graviti daripada objek-objek berat. Apabila cahaya melalui sesebuah objek yang berat, cahaya tersebut akan dibengkokkan mengelilingi objek tersebut. Fenomena ini dipanggil kanta bergraviti. Objek tersebut akan bertindak seperti sebuah kanta pembesar.

Antara kajian yang mencerap fenomena kanta bergraviti ini ialah Optical Gravitational Lensing Experiment (OGLE). Objek yang menyebabkan kanta graviti ini berkemungkinan ialah galaksi-galaksi, bintang-bintang kerdil dan planet-planet yang tidak kelihatan. Namun hasil daripada cerapan OGLE boleh difahami bahawa objek yang kelihatan tersebut bukanlah sebuah planet, tetapi ialah sebuah lohong hitam julung.

Lohong hitam ialah sebuah objek yang mempunyai graviti yang sangat tinggi sehingga cahaya pun tidak dapat keluar darinya. Lohong hitam dipercayai wujud sebagai mayat bagi sebuah bintang yang sangat berat (melebihi 20 kali ganda jisim Matahari). Namun, ahli kosmologi menteorikan bahawa selepas berlakunya letupan besar, terdapat kemungkinan untuk lohong hitam terbentuk disebabkan kepadatan alam semesta pada ketika itu. Lohong hitam yang wujud selepas letupan besar ini dikenali sebagai lohong hitam julung.

Berbalik semula kepada persoalan mengenai Planet 9, ahli astronomi tidak menolak kemungkinan bahawa Planet 9 ini sebenarnya merupakan sebuah lohong hitam julung. Dengan anggaran jisim sekitar 5 hingga 15 kali ganda jisim Bumi, lohong hitam julung ini sangat sukar dikesan kerana suhunya yang mencapai 0.0004 K. Oleh itu, ahli astronomi mengesyorkan untuk meneliti isyarat daripada spektrum sinar gama dan sinar-X yang dilepaskan oleh lohong hitam tersebut.

Antara yang menarik berkenaan lohong hitam ini
ialah saiznya. Walaupun jisimnya yang berkali-kali ganda jisim Bumi, ia
mempunyai saiz yang tersangat kecil iaitu sekitar 5 cm hingga 20 cm. Lohong
hitam ini sama saiznya dengan telefon yang anda pegang sekarang.


Pensyarah Bongkar Sisi Gelap Ahli Akademik Malaysia?

Sebuah penulisan telah dimuat naik yang membongkar amalan – amalan ‘gelap’ ahli akademik di Malaysia.

Artikel yang dihantar ke laman web iium confession itu dinyatakan telah ditulis oleh seorang pensyarah senior di sebuah Universiti Teknologi di negeri terbesar Semenanjung.

Baa (bukan nama sebenar) mendedahkan amalan – amalan tidak beretika yang beliau lihat diamalkan oleh universiti – universiti tempatan.

Berikut adalah transkrip terjemahan artikel tersebut:

Assalamualaikum dan hi kepada semua.

Nama saya Baa (bukan nama sebenar), seorang pensyarah senior di sebuah universiti teknologi di negeri terbesar Semenanjung Malaysia. Hari ini, saya ingin mengongsikan beberapa sisi gelap bekerja di Universiti daripada pemerhatian saya.

Seperti yang dibincangkan di berita – berita tempatan terkini, pensyarah dikehendaki menerbitkan tulisan, atau habislah masa depannya. Maka beberapa ahli akademik mengambil keputusan untuk menyediakan penulisan tamu sesama mereka. Penulisan tamu dianggap tidak beretika dalam etika penerbitan. Malah, jika tidak dikawal, penulisan tamu akan menghasilkan bilangan penulis yang banyak untuk sebuah kertas kajian tanpa keperluan.

Contohnya, sementara ahli akademik di negara Barat biasanya menerbitkan dengan dua atau tiga penulis, penerbitan yang sama oleh ahli akademik Malaysia dalam bidang yang sama mencapai 8 ke 10 penulis.

Walaupun sesetengah mungkin melihat isu ini sebagai isu kecil, tetapi situasi ini menggambarkan bahawa ahli akademik Malaysia sebagai tidak kompeten – sehingga memerlukan bilangan individu yang ramai untuk satu projek kajian yang ringkas, atau ahli akademik Malaysia mengamalkan amalan yang tidak beretika yang boleh mencemarkan nama baik negara.

Maka, Kementerian perlu menghentikan isu ini sebelum Malaysia dikenal oleh komuniti antarabangsa sebagai pengkaji yang tidak beretika. Juga, tidak adil bagi pelajar jika penyelia mereka menambah nama – nama individu tidak dikenali ke dalam kertas kajian mereka.

Untuk memastikan ahli akademik Malaysia menulis secara beretika berdasarkan piawai antarabangsa, mungkin Kementerian atau pengurusan atasan boleh mengenal pasti langkah – langkah untuk mengelakkan situasi berikut:

Pensyarah juga dikehendaki menyediakan konsultansi kepada industri. Maka, untuk mencapai sasaran itu, sesetengah ahli akademik memalsukan kepakaran dan kelayakan mereka.

Contohnya, NIBR memalsukan dalam CV nya bahawa dia miliki kedoktoran (walaupun sebenarnya tiada) dan miliki kepakaran dalam teknologi pembinaan apabila menghantar CVnya untuk membida projek, walaupun sebenarnya kepakarannya adalah dalam bidang kejuruteraan lain seperti kejuruteraan angin.

Juga, memalsukan CV adalah sebahagian daripada penipuan tender yang utama. Contoh lain pemalsuan tender seperti memberi gambaran salah, manipulasi, penetapan harga, dan inflasi harga.

Salah laku seperti ini perlu didedahkan di Universiti. Jika tidak, pelajar mungkin akan pelajari perilaku buruk ini daripada pensyarah – pensyarah yang mengamalkannya.

Sesetengah ahli akademik juga memanipulasi individu lain berdasarkan senioriti atau kedudukan mereka.

Contohnya, K diminta untuk memberikan penulisan tamu kepada MIBR. Memandangkan K membantah, maka MIBR buat keputusan untuk tidak membenarkan K masuk ke dalam fakulti kejuruteraan, lantas K terpaksa terus berada dalam kejuruteraan teknologi.

Jika K tidak dipilih kerana kelayakan, itu mungkin adil. Tetapi MIBR memilih individu lain kerana mereka boleh memberikan kepentingan langsung kepada dirinya dan bukan kepada fakulti atau universiti (kronisme – memilih rakan dan kenalan tanpa mengambil kira kelayakan mereka).

Situasi ini menyebabkan K kehilangan pelajar pasca sarjana lantas kehilangan kelebihan kompetitif apabila meminta geran. Maka, untuk mengelakkan situasi ini, ahli akademik terpaksa merasuah MIBR untuk mengelakkan implikasi tersebut.

Contoh lain, G diminta untuk memberikan peratusan tertentu daripada projek konsultansi G. Memandangkan G menolak, MIBR ambil keputusan untuk tidak mengesyorkan G naik pangkat walaupun G memenuhi semua syarat. Jadi, ahli akademik lain ambil keputusan untuk memasukkan MIBR dalam projek konsultansi mereka untuk memastikan dia tidak menghalang mereka naik pangkat.

Rasuah boleh didefinisikan sebagai pemindahan tawaran sebagai ganti layanan bermanfaat yang spesifik. Maksudnya, MIBR mahu orang lain merasuah dirinya, dan Kementerian atau pengurusan atasan perlu menyelesaikan isu ini untuk membebaskan pengajian tinggi daripada minda – minda korup. Kita tidak mahu individu – individu seperti ini mengajar pelajar bagaimana mengelat untuk peroleh manfaat peribadi.

Ahli akademik mestilah merupakan individu – individu yang beretika. Bagaimana seorang guru ingin mengajar murid untuk beretika jika mereka sendiri gagal? Kita tidak mahu generasi akan datang menjadi tidak beretika untuk kepentingan sendiri. Di samping pihak pengurusan menilai orang bawahan, kita mahu Kementerian dan pengurusan atasan yang mencari jalan mendapatkan input dan komen orang bawahan terhadap orang atasan.

Dengan kata lain, perlu terdapat semak dan imbang terhadap mereka yang miliki pengaruh yang lebih tinggi ke atas proses menentukan keputusan universiti. Juga, tindakan mestilah diambil ke atas individu – individu ini kerana kelakuan mereka boleh merosakkan reputasi kajian Malaysia, menghalang potensi individu, dan ‘menghalau’ bakat tempatan ke luar negara.


Eh Tak, Fizik Kuantum Bukanlah Susah Sangat.

Menurut Scott Aaronson, seorang professor di Universiti Texas yang merupakan seorang pakar Informasi Kuantum, Fizik Kuantum boleh diajar dalam dua bentuk.

Menurut Scott lagi, sekiranya seseorang itu berminat untuk mengaplikasikan Fizik Kuantum dalam situasi kehidupan sebenar (real life application), maka pendekatan kedua adalah pendekatan yang lebih berkesan dan berguna. Pendekatan kedua jugalah yang telah mengembang banyak cabang-cabang ilmu dalam bidang Fizik, seperti bidang Fotonik, bidang Jirim Termeluwap (Condensed Matter Physics) serta penghasilan komputer versi baharu – Komputer Kuantum.

Meskipun Fizik Kuantum mempunyai pelbagai aplikasi yang praktikal dalam dunia sebenar, namun perlu diingatkan sekali lagi bahawa, sepertimana yang telah diterangkan dalam video Ajar, Fizik Kuantum pada asalnya dicipta berdasarkan kepada matematik yang agak ad hoc.

Kali pertama Fizik Kuantum dicipta oleh Max Planck, Max Planck sendiri menggelarkan keperluan untuk membuat matematik sedemikian rupa – dengan mengkuantakan tenaga – sebagai satu keadaan yang amat terdesak. Hasil dari keterdesakan tersebut kemudiannya menghasilkan beberapa siri keterdesakan yang lain – Einstein menggunakan idea yang sama untuk menerangkan kesan fotoelektrik, de Broglie menggunakan idea Einstein dan mengusulkan bahawa partikel boleh bersifat seperti gelombang, sehinggalah kepada akhirnya, persamaan gelombang yang dihasilkan oleh Erwin Schroedinger dan Weiner Heisenberg secara berasingan.

Rantaian-rantaian peristiwa ini adalah apa yang Scott katakan sebagai kaedah pertama, bagaimana “cara tradisional” Fizik Kuantum didedahkan kepada para pelajar jurusan Fizik di universiti.

Untuk faham sama
ada Fizik Kuantum ini susah atau tidak, mari kita lihat dulu beberapa petikan
kata-kata dari saintis yang membantu mencipta Fizik Kuantum itu sendiri.

“I think I can safely say that nobody understands quantum mechanics.”

“If quantum mechanics hasn’t profoundly shocked you, you haven’t understood it yet.”

Fizik Kuantum ada satu populariti yang tersendiri. Dia susah, takde orang boleh faham fizik kuatum, benda-benda ni dah ditanam dalam minda masyarakat sejak dahulu lagi. Ditambah dengan petikan kata-kata di atas, lagilah orang takut dengan Fizik Kuantum.

Mungkin sebab itulah apabila Majalah Sains menanyakan pandangan masyarakat awam berkenaan Fizik Kuantum dijadikan salah satu silibus SPM, kebanyakan ahli masyarakat kita menolak.

Bagi mereka, tak perlu dibebankan anak-anak ini dengan benda-benda susah. Saintis pun tak faham teori ni kan? Namun bagi penulis, petikan kata-kata tersebut bukanlah sepertimana yang difahami oleh masyarakat – ia tidak boleh diambil berdasarkan face value kata-kata itu sendiri. Salah satu petikan kata-kata yang lebih tepat, pada pandangan penulis, adalah petikan kata-kata Paul Dirac:

“It seems clear that the present quantum mechanics is not in its final form. Some further changes will be needed, just about as drastic as the changes made in passing from Bohr’s orbit theory to quantum mechanics. Someday, a new quantum mechanics, a relativistic one, will be discovered, in which we will not have these infinities occurring at all. It might very well be that the new quantum mechanics will have determinism in the way that Einstein wanted.”

Persoalan sama ada orang faham atau tidak Fizik Kuantum adalah satu persoalan yang lama. Perkara ini bahkan telahpun menjadi satu topik debat hangat abad ke 20, iaitu debat antara Einstein dengan Neils Bohr. Tanpa pergi kepada isi debat tersebut, penulis boleh simpulkan satu perkara utama berkenaan salahfaham terhadap Fizik Kuantum – kita bukanlah tak faham Fizik Kuantum seperti yang digembar-gemburkan. Sebaliknya, disebabkan asas kepada Fizik Kuantum itu sendiri adalah matematik, maka kita sebenarnya telahpun faham matematik-matematik yang digunapakai dalam Fizik Kuantum. Masalah utama dalam Fizik Kuantum sekerang sebenarnya adalah – bagaimana untuk menterjemahkan matematik tersebut kepada bentuk yang fizikal.

Selama berates
tahun Sir Isaac Newton menulis Principia, yang mana dia mencipta Kalkulus serta
menerangkan bagaimana pergerakan Bulan boleh terhasil, saintis telahpun
terbiasa dengan idea bahawa setiap aspek fizikal dalam dunia ini mampu
diterangkan dalam bentuk matematik. Bahkan idea inilah yang menjadi motivasi
utama kepada saintis untuk mencari
Theory of Everything atau Grand Unified Theory.

Jadi asalnya,
dari fizikal, kita terjemahkan menjadi matematik. Namun sekarang, setelah
terciptanya Fizik Kuantum dari matematik, kita pula yang perlu memberi makna
kepada matematik-matematik yang telah kita cipta. Jadi terjadilah
pecahan-pecahan tafsiran dalam Fizik Kuantum, school of thoughts yang berbeza, namun ia membawa kepada formulasi
matematik yang sama.

Soal sama ada silibus Fizik Kuantum ini akan menjadi beban atau tidak kepada pelajar sains pula sebenarnya, menurut penulis, adalah satu perkara yang relatif. Gambar di bawah merupakan gambar buku Quantum Physics for babies, yang mana isi kandungannya adalah bertepatan dan bersesuaian dengan taraf bayi.

Bayangkan, kalau dengan bayi atau anak-anak kecil pun kita boleh terangkan konsep dan fenomena yang berkaitan dengan Fizik Kuantum (tanpa pergi kepada isi, isu serta masalah sebenar Fizik Kuantum), maka penulis percaya pengenalan kepada subjek Fizik Kuantum pada tahap SPM juga sebenarnya adalah relevan, lebih-lebih dengan budaya ilmu yang semakin berkembang pesat pada zaman sekarang.

Fokus utama kita
sebenarnya bukanlah pada perlu atau tidak subjek itu diajar (sebab Fizik
Kuantum memang perlu diajar kepada masyarakat untuk mengelakkan salahfaham
penggunaan ayat dan konsep Quantum), namun fokus KPM sebenarnya perlu lebih
ditekankan kepada tahap mana yang ingin diajar dalam silibus tersebut, serta
adakah tenaga pengajar bersedia untuk mengajar tajuk-tajuk tersebut?

Satu lagi saranan yang baik adalah saranan seorang pensyarah di Universiti Malaysia Perlis, Dr. Nazri Halif yang mengatakan bahawa fizik moden adalah lebih tepat diajar jika dibandingkan dengan fizik kuantum. Fizik moden merujuk kepada cabang fizik yang berlawanan dengan fizik klasikal, dan merupakan pintu utama kepada fizik kuantum dan teori relativiti Einstein.

Untuk adik-adik
yang bakal belajar Fizik Kuantum, jangan takut, dia tak susah pun, bahkan dia
sebenarnya menarik.

Yang ikhlas,
Muhammad Eilham – pernah belajar Fizik Kuantum sikit-sikit.


15 Fobia Pelik yang Kita Tak Sangka Wujud

Rasanya hampir setiap orang alami pengalaman yang mereka takut lain macam dan cuba sedaya upaya untuk jauhi. Ketakutan yang melampau dan kadang kala tidak rasional ini dipanggil fobia.

Penulis sendiri alami fobia terhadap ketinggian – yang dipanggil akrofobia. Maka pengalaman paling menakutkan penulis di sekolah adalah apabila kelas ditempatkan di tingkat 3 dan terpaksa melalui tebing yang entah kenapa, rasa begitu rendah sekali. Ketar kaki jugalah setiap hari, tapi tak beritahu orang.

Fobia pula dibahagikan kepada beberapa jenis, menurut American Psychiatric Association (APA) iaitu:

Bagaimanapun, terdapat beberapa jenis fobia pelik yang kita tak sangka wujud, dan entah bagaimana, terdapat nama yang dikhaskan untuk setiap fobia tersebut (siapa yang cipta semua nama tu?)

Berikut adalah 15 fobia – fobia pelik tersebut:

Walaupun ini sangat jarang ditemui, terdapat beberapa kes orang yang begitu tidak menyenangi cecair pencecah berwarna merah ini. Terdapat seorang penghidap fobia ini yang mengatakan dia lebih takutkan sos Heinz berbanding kematian.

Orang yang mengalami fobia ini tidak boleh menyentuh butang. Tengok pun tak boleh. Mungkin kalau beraya dia membeli baju Melayu jenis zip.

Entah kenapa, ada orang dalam dunia ini yang bencikan janggut. Mungkin sebab dia tak dapat tumbuh janggut kot.

Tekanan sosial menjadi antara punca utama mengapa kanak – kanak bencikan sekolah. Terdapat antara mereka yang dibuli dan menghadapi tekanan ekstrim sehingga tidak dapat meneruskan persekolahan.

Lebih khusus, takutkan pandangan orang lain terhadap dirinya. Hari ini media sosial boleh menyebabkan orang takut dengan pandangan pengguna lain, apatah lagi apabila dihujani dengan pelbagai kata – kata nista.

Sesetengah orang mengatakan corak pergerakan rama – rama yang tidak menentu menjadikan mereka tidak senang.

Perkataan ini datang daripada ‘no – mobile – phone phobia’ dan ini merupakan phobia yang kian menyerang orang zaman moden. Biasanya penghidap phobia ini tidak mahu berenggang dengan telefon dan rasa susah hati apabila terpaksa meninggalkannya walaupun hanya beberapa jam.

Melangkah ke alam Revolusi Industri 4.0, ketakutan terhadap robot semakin meningkat. Adakah mereka akan membantu menyenangkan hidup manusia atau bakal memusnahkan manusia ala filem sci – fi?

Individu yang mengalami fobia ini kadang kala dapat menelan cecair dan makanan separa pepejal dalam beberapa percubaan – ini yang membolehkan mereka terus hidup. Bagaimanapun, golongan ini biasanya kurus kering dan kemurungan akibat fobia mereka.

Bagi sesetengah orang, mereka begitu takutkan apa saja yang miliki nama saintifik kimia. Yang pasti golongan ini pasti alami masalah dalam kelas kimia sekolah dan kolej.

Nombor ini mula dikaitkan dengan nasib malang seawal tahun 1890 apabila Kristian mengaitkan santapan terakhir Jesus, di mana Judas yang mengkhianati Jesus didapati duduk di tempat yang ketiga belas.

Fobia ini banyak didapati di negara Asia seperti China, Korea, Jepun dan Taiwan di mana nombor empat dianggap nombor yang bernasib malang. Nombor empat dalam budaya – budaya tersebut miliki bunyi yang sama seperti ‘mati’.

Ada sesetengah orang yang takut berasa gembira. Ini bukanlah bermakna mereka sentiasa bersedih, tetapi mereka risau kegembiraan mereka akhirnya sia – sia dan tidak bermakna. Maka mereka menghindari aktiviti – aktiviti yang boleh membawa kegembiraan.

Oprah Winfrey mungkin merupakan orang yang terkenal yang miliki fobia ini.

Orang yang mengalami melophobia begitu sensitif dengan perubahan nada yang drastik – iaitu sifat utama muzik. Mereka biasanya tidak mendengar muzik atau mendengar dengan jumlah yang begitu sedikit.


Bantah ‘Nisbah Emas’, Troll Ahli Matematik Ini Cukup Kelakar

Nisbah Keemasan (Golden Ratio) dianggap sebagai kuantiti matematik yang mendefinisikan kecantikan. Idea ini datang sejak peradaban Yunani lagi yang menganggap segala kecantikan itu adalah matematik.

Nisbah keemasan 1.61803 ini dikatakan dapat ditemui pada alam semula jadi, menjadikannya seolah satu kod kecantikan yang diguna pakai seantero alam. Lengkungan nisbah keemasan ini tampaknya dapat ditemui pada cangkerang, galaksi, puting beliung, bunga, anggota tubuh manusia dan banyak lagi elemen alam.

Begitu juga, nisbah keemasan ini telah digunakan dalam pelbagai hasil seni ulung sepanjang sejarah:

Namun sebenarnya, tidak semua orang terima idea nisbah keemasan sebagai penentuk kecantikan. Kebanyakan ahli matematik benci sebenarnya bila orang menokok tambah begitu banyak cerita tentang kuantiti matematik ini.

Banyak ahli matematik yang mula bersuara membantah penggunaan nisbah keemasan secara melebih – lebih ini apabila pakar kecantikan mereka cipta satu pencontoh (template) piawai kecantikan muka manusia berdasarkan nisbah keemasan phi.

Kalau muka anda tepat mengikuti pencontoh di atas, anda cantik. Kalau mata atau mulut anda lari sedikit posisinya, maaf anda tak cantik secara saintifik. (Peduli apa kalau pasangan anda kata anda cantik, yang penting sains!).

Maka setelah dirumuskan template kecantikan tersebut, dipastikanlah beberapa manusia yang miliki muka paling cantik di dunia yang ‘dibuktikan dengan sains’ (ya, termasuk Kim Kardashian. Ergh).

Ahli – ahli matematik kemudian membantah obsesi ini sebagai ‘pseudo matematik’. Ia mitos yang tidak hilang – hilang.

Menurut Dr Keith Devlin, ahli matematik University Stanford, nisbah keemasan ini tidak pernah digunakan oleh penemunya, Euclid, sebagai penentu kecantikan astetik. Idea ini cuma datang pada abad ke 19 oleh ahli psikologi German Gustav Theodor Fechner. Ia menyerupai kepercayaan agama.

Tiada bukti nisbah – nisbah tersebut menentukan ‘kecantikan’.

Begitu juga, menurut Dr Devlin juga, yang sedang menentang mitos nisbah emas, kita banyak menyukai bentuk – bentuk lain yang tidak menepati nisbah emas, seperti saiz kertas A4 atau skrin komputer.

Bagaimanapun, sebagaimana yang kita biasa alami dalam dunia internet, artikel dan hujah biasanya kurang berkesan untuk menyampaikan mesej. Yang lebih disukai golongan milenial dan Gen Z adalah memes dan troll.

Maka itulah yang dibuat ahli matematik. Untuk menunjukkan bahawa nisbah golden ratio ini cumalah satu mitos, mereka mengguna pakai lengkungan nisbah emas pada gambar – gambar kelakar yang jika benar lengkungan itu betul, maka sepatutnya gambar – gambar parodi itu mestilah ‘cantik secara saintifik’.

Berikut adalah beberapa kumpulan gambar – gambar troll nisbah keemasan yang menunjukkan merepeknya mereka yang cuba membuktikan kecantikan secara saintifik:

Bagaimanapun artikel ini tidaklah mengatakan bahawa nisbah emas ini tidak benar atau sebaliknya. Cuma ingin mengongsikan memes. Troll yang paling mahal adalah troll akademik.


Kajian Terbaru Dapati Tengkorak Manusia Patuhi Nisbah Emas – Formula Kecantikan Alam Paling Takjub.

Nisbah keemasan (Golden ratio) dianggap sebagai nisbah kecantikan alam yang dapat ditemui dalam pelbagai hasil seni agung sepanjang sejarah, dan kajian demi kajian menemui nisbah tersebut dalam begitu banyak elemen alam.

Ia dikatakan ditemui pada struktur Parthenon, cangkerang laut, Piramid, biji bunga matahari dan lukisan manusia Da Vinci.

Terbaru, kajian mendapati bahawa nisbah keemasan ini wujud pada tengkorak manusia, dan tidak pada tengkorak haiwan lain.

Sebelum itu, apa itu nisbah emas?

Nisbah Emas (the Golden Ratio) adalah suatu nilai yang diperoleh apabila satu garisan panjang yang mempunyai dua bahagian, a dan b di mana a adalah lebih panjang berbanding b; dan sekiranya a/b adalah sama dengan (a+b)/a. Nilai tersebut adalah 1.61803…

Nisbah emas ini diwakili oleh simbol phi ? atau ? .

Menariknya, nisbah emas ini miliki hubungan istimewa dengan urutan fibonacci:

0, 1, 1, 2, 3, 5, 8, 13, 21, 34, …

Nombor – nombor ini diperoleh dengan menambah 2 nombor sebelumnya

Didapati, semakin besar nisbah antara dua nombor bersebelahan dalam aturan fibonacci, semakin hampir ia dengan nilai nisbah keemasan.

Nisbah ini boleh digambarkan dalam bentuk lengkungan di bawah, (yang kita biasa lihat).

Atas motivasi untuk mengorek lebih banyak rahsia – rahsia alam dan dorongan untuk mencari ‘kuantiti penyatuan’ untuk fizik, biologi dan fisiologi manusia, sekumpulan saintis melakukan kajian untuk meneliti nisbah keemasan pada tengkorak haiwan.

Dalam kertas kajian ‘Mammalian Skull Dimensions and the Golden Ratio’ itu, penyelidik mengkaji 100 tengkorak manusia dan 70 tengkorak daripada 6 spesis mamalia lain termasuk singa, harimau, monyet, anjing dan arnab.

Dua nisbah kemudian diukur: lengkung nasioiniac dibahagikan dengan lengkungan parietooccipital, dan parietooccipital dibahagikan dengan lengkungan hadapan.

Hasilnya, didapati bahawa pada tengkorak manusia, nisbah kedua – dua menghasilkan jumlah 1.6 iaitu hampir dengan nisbah emas 1.618. Bagaimanapun, spesis lain tidak menghasilkan keputusan demikian.

Kajian ini menguatkan hujah keistimewaan penciptaan struktur dan pembinaan manusia yang direka dengan menuruti formula dan perancangan matematik.


Berapa Orang Dalam Majlis Salam?

Ada satu soalan menarik yang dapat perhatian ramai netizen.

Soalan itu berbunyi:

Dalam sebuah majlis, setiap orang bersalaman dengan yang lain. Kesemuanya 325 salam tangan.

Soalannya, berapa orang yang ada dalam majlis tersebut?

Soalan ini sendiri agak menarik sebenarnya. Sebab kebiasaannya hal ini tak pernah difikirkan oleh mana – mana manusia dalam majlis bersalaman. Biasanya kuantiti yang diketahui adalah berapa bilangan orang, bukan berapa bilangan salam tangan. Buat apa nak tahu bilangan salam tangan pun?

Tapi tak apa lah, itu lah soalan matematik.

Jadi untuk menjawab soalan ini, kita bentangkan dahulu logik ringkas sebagai asas. Kita fikirkan dahulu situasi ringkas melibatkan orang yang sedikit, kemudian kita fahami bagaimana bilangan salam tangan ini berlaku.

….. Buat lawak ya?

Ok, bahagian ini menarik dan menjadi ‘kunci konsep’ bagi soalan ini. Jawapannya adalah 0, kerana walau forever alone bagaimanapun anda, anda tak boleh bersalaman dengan diri sendiri. Jadi perlu ingat konsep asas ini.

Setiap seorang berjabat sekali. Jadi 1

3 kali.

6 bilangan salam tangan.

Sekarang kita perasan satu corak, bahawa bilangan salam tangan adalah bersamaan dengan 1 + 2 + 3 + … + bilangan orang tolak 1.

Atau cara lain untuk faham, adalah kita bayangkan ada 10 orang dalam masjid baru habis solat. Mereka berselawat lepas tu buat barisan. Orang pertama salam 9 orang, orang kedua salam 8 orang, orang ketiga salam 7 … Jadi bilangan salam adalah 9 + 8 + 7 + 6 + 5 + 4 + 3 + 2 + 1.

Jadi sekarang kita dah fahami sedikit konsepnya, sekarang kita ada bilangan salam (325), macam mana nak cari bilangan orang??

Ada beberapa cara:

Cara ini adalah dengan kita tambah di kalkulator banyak kali sampai dapat jawapan 325. Rasanya majoriti netizen yang dapat jawapan buat cara ini (yang tak cilok jawapan di komen).

Jika perasan, bilangan akhir adalah 25. Tapi ini bukan jawapan yang betul! Sebab anda perlu tambah lagi seorang yang tak dapat bersalam dengan dirinya.

Maka jawapannya 26 lah.

Cara ini lebih mudah kerana anda cuma masukkan formula, kemudian drag saja sampai dapat jawapan 325. Jawapan ini lebih jelas bahawa jumlah yang betul adalah 26 tanpa perlu anda ingat dalam kepala untuk tambah seorang lagi.

Tapi untuk kumpulan – kumpulan Gamers Squad, cara yang paling baik adalah dengan menggunakan formula. Kenapa terbaik? Sebab katakan bilangan salam yang diberi adalah 5050. Penat lah jari nak menekan kalkulator satu satu. Formula dapat menyelesaikannya dengan efisien.

Tapi apa formulanya? Kalau anda pelajar SPM mungkin dapat ingat (pelajar SPM pun banyak ingat), tapi jika tidak ingat, sebenarnya anda boleh datangkan sendiri.

Bayangkan anda perlu kira 1 + 2 + 3 + 4 + 5 + 6 + 7 + 8 + 9 + 10. Susah bukan? Tapi dengan sedikit helah, anda boleh kira cepat. Kalau kita pecahkan siri tersebut kepada dua kumpulan (kumpulan nombor menaik dan kumpulan nombor menurun), dan tambahkan, kita akan dapati jumlah sentiasa 11.

1 + 10 = 11

2 + 9 = 11

3 + 8 = 11

4 + 7 = 11

5 + 6 = 11

Maka jumlah penambahan keseluruhan cumalah 11 x 5 = 55. Dari itu, kita dapat hasilkan rumusnya sebagai:

Jadi dengan rumus (n/2)(n+1) tersebut, kita samakan dengan bilangan salam.

Kemudian kita kembangkan persamaan:

Kita perasan bahawa ini merupakan persamaan kuadratik, maka untuk mencari puncanya, kita gunakan formula kuadratik

Maka kita peroleh puncanya sebagai 25 atau -26. – 26 kita tolak kerana mustahil bilangan orang negatif (ke jin??). Maka n = 25.

Tapi ingat! n = x -1

Jadi x = n + 1 = 25 +1

x = 26.

Jadi itulah jawapannya … 26.

Tapi jawapan abang ni masuk akal juga.


Ada Apa Dengan Anugerah Nobel Fizik 2019?

Pada bulan Oktober setiap tahun, para saintis
akan menunggu pengumuman bagi pemenang anugerah Nobel. Anugerah Nobel dianggap
sebagai anugerah tertinggi dalam bidang sains seperti Fizik, Kimia, Fisiologi
dan Perubatan.

Pada 8 Oktober 2019, anugerah Nobel telah dimenangi oleh seorang ahli kosmologi dan dua ahli astronomi. Pemenangnya ialah James Peebles atas sumbangannya dalam bidang kosmologi, Michel Mayor dan Didier Queloz atas sumbangan mereka yang menemukan planet luar suria yang mengorbit sebuah bintang jenis suria.

James Peebles telah banyak menyumbang dalam bidang kosmologi bermula tahun 1960-an sehingga kini.

2019 #NobelPrize laureate James Peebles took on the cosmos, with its billions of galaxies and galaxy clusters. His theoretical framework, developed over two decades, is the foundation of our modern understanding of the universe’s history, from the Big Bang to the present day. pic.twitter.com/fly4alndv9

Kosmologi ialah satu bidang yang mengkaji tentang kejadian alam semesta ini, bermula dari awal kelahiran sehinggalah kepada kematian alam semesta. Teori letupan besar, pengembangan alam semesta, jirim gelap dan tenaga gelap kesemuanya dibincangkan oleh ahli kosmologi.

Antara bukti yang menyokong teori letupan besar ialah sinaran kosmik latar belakang gelombang mikro (cosmic microwave background radiation). Sinaran ini terhasil ketika alam semesta berumur sekitar 400 ribu tahun. Oleh itu, dengan mengkaji sinaran ini, kita dapat memahami keadaan alam semesta pada awal kelahirannya.

Sinaran kosmik latar belakang gelombang mikro telah ditemukan secara tidak sengaja oleh dua orang jurutera iaitu Arno Penzias dan Robert Woodrow Wilson pada tahun 1964. Penjelasan bagi penemuan sinaran ini telah dilakukan oleh beberapa ahli kosmologi termasuklah James Peebles pada tahun 1965.

Namun James Peebles memainkan peranan yang lebih besar kerana beliau secara bersendirian telah menyediakan teori yang menjelaskan sinaran kosmik itu.

Anugerah Nobel kepada James Peebles telah tertangguh selama 54 tahun iaitu dari 1965 sehinggalah 2019. Penangguhan ini merupakan rekod baharu bagi ‘penangguhan anugerah Nobel terpanjang’. Rekod baharu James Peebles ini telah memecahkan rekod lama yang dipegang oleh Subrahmanyan Chandrasekhar yang mengambil masa 53 tahun (1930 – 1983).

Peebles bukan sahaja menerangkan berkenaan sinaran kosmik, malah beliau juga telah banyak menyumbang kepada pengetahuan mengenai jirim gelap, tenaga gelap dan struktur alam semesta.

Selain Peebles, anugerah Nobel ini dikongsi dengan dua orang ahli astronomi iaitu Michel Mayor dan Didier Queloz. Mayor dan Queloz berjaya menemukan planet luar suria yang mengorbit sebuah bintang jenis-suria pada tahun 1995.

The discovery by 2019 #NobelPrize laureates Michel Mayor and Didier Queloz started a revolution in astronomy and over 4,000 exoplanets have since been found in the Milky Way. Strange new worlds are still being discovered, with an incredible wealth of sizes, forms and orbits. pic.twitter.com/nqhJcJGJTv

Planet luar suria ialah planet yang wujud di luar sistem suria, dan mengorbit bintang yang lain. Penemuan oleh Mayor dan Queloz ini bukanlah penemuan planet luar suria yang pertama kerana Aleksander Wolszczan and Dale Frail telah pun menemukan planet luar suria terlebih dahulu pada tahun 1992. Namun penemuan Wolszczan dan Frail terhad kepada bintang jenis pulsar.

Penemuan oleh Mayor dan Queloz pula menggunakan teknik yang berbeza, yang boleh digunakan bagi bintang yang serupa dengan Matahari.  Selepas penemuan ini, pelbagai usaha telah digerakkan untuk mencari lebih banyak planet luar suria. Setakat hari ini, telah lebih 4000 buah planet luar suria ditemui, dan sedang bertambah.


5 Kontroversi Anugerah Nobel yang Tak Ramai Tahu

Anugerah Nobel mula dikurniakan sejak 1901, sebagaimana yang telah diwasiatkan oleh pencipta dinamit, Alfred Nobel. Berdasarkan wasiat Alfred Nobel, anugerah Nobel akan diberikan kepada sesiapa yang telah memberikan jasa tertinggi kepada manusia.

Anugerah ini dibahagikan kepada lima bidang iaitu fizik, kimia, fisiologi atau perubatan, sastera dan keamanan. Pada tahun 1968, bidang Sains Ekonomi dimasukkan sebagai bidang keenam anugerah Nobel. Jawatankuasa yang memilih pemenang anugerah Nobel dikenali sebagai jawatankuasa Nobel. Mereka ini dipilih berdasarkan syarat tertentu, bergantung kepada bidang yang dianugerahkan.

Anugerah Nobel
dianggap sebagai anugerah tertinggi dalam kesemua enam bidang di atas.
Memenangi anugerah Nobel merupakan impian bagi hampir kesemua saintis, ahli
ekonomi dan sasterawan. Pada bulan oktober setiap tahun, para ahli akademik
akan menunggu pengumuman pemenang anugerah Nobel. Sebahagiannya menunggu
deringan telefon daripada jawatankuasa Nobel kerana mereka menjangka akan
menang pada tahun tersebut.

Walaupun anugerah
Nobel dianggap sebagai anugerah tertinggi, ia tetap dibelenggu pelbagai
masalah. Di bawah ini, saya sertakan masalah-masalah dalam anugerah Nobel.

Sebahagian anugerah Nobel dalam bidang sains merupakan hasil kerja berkumpulan dan bukan hanya 3 saintis sahaja. Contohnya dalam bidang fizik pada tahun 2011, 2013 dan 2017. Anugerah Nobel dalam bidang fizik pada 2011 dianugerahkan kepada Saul Perlmutter, Adam Reiss dan Brian Schmidt. Saul Perlmutter merupakan ketua penyelidik bagi sebuah kumpulan penyelidikan Supernova Cosmology Project, manakala Adam Reiss dan Brian Schmidt mengetuai kumpulan High-z Supernova Search Team .

Kedua-dua kumpulan ini terdiri lebih 40 penyelidik, namun anugerah Nobel hanya diberikan kepada 3 penyelidik sahaja. Anugerah pada tahun 2013 hanya diberikan kepada 2 ahli fizik iaitu Francois Englert dan Peter Higgs walaupun lebih tiga ribu penyelidik terlibat. Begitu juga dengan tahun 2017 yang diberikan kepada 3 ahli fizik, walaupun lebih seribu penyelidik terlibat.

Syarat yang diletakkan oleh jawatankuasa Nobel ini telah banyak menimbulkan kontroversi. Banyak calon anugerah Nobel tidak dianugerahkan walaupun pencapaian mereka telah mengubah hala tuju manusia.

Antara nama popular yang tidak dianugerahkan anugerah Nobel ialah Mahatma Gandhi (keamanan). Mahatma Gandhi cukup popular sebagai seorang aktivis kemanusiaan. Beliau berjuang bagi penyatuan masyarakat berlainan agama di India tanpa mempromosi keganasan. Mahatma Gandhi telah dicalonkan bagi anugerah Nobel sebanyak lima kali iaitu pada tahun 1937, 1938, 1939, 1947 dan akhirnya pada januari 1948, beberapa hari sebelum beliau dibunuh. Namun Mahatma Gandhi terlepas kelima-lima anugerah tersebut.

Jawatankuasa Nobel telah dikritik kerana tegas tidak mahu menganugerahi Mahatma Gandhi selepas kematian beliau.

Pencalonan anugerah Nobel dipilih berdasarkan beberapa kriteria. Setelah nama calon-calon telah dikemukakan kepada jawatankuasa Nobel, jawatankuasa Nobel ini akan bermesyuarat bagi memilih pemenang.

Proses pemilihan ini telah banyak dikritik kerana pemilihan akhir dibuat oleh jawatankuasa Nobel dan bukan pencalonan tertinggi. Sebagai contoh, Arnold Sommerfeld telah dicalonkan sebanyak 82 kali sepanjang selama 25 tahun, dan mendapat pencalonan tertinggi pada 1927, namun langsung tidak memenangi anugerah Nobel.

Anugerah Nobel dalam bidang sains telah didominasi oleh kaum lelaki. Hal ini menunjukkan bias dalam keputusan jawatankuasa Nobel bagi memilih pemenang. Bagi bidang fizik, setakat tahun 2019 hanya 3 saintis wanita sahaja yang pernah memenangi anugerah Nobel iaitu Marie Curie (1903), Maria Goeppert Mayer (1963) dan Donna Strickland (2018) . Anugerah Nobel juga banyak diberikan kepada negara-negara maju seperti USA, Canada, negara-negara Eropah, Jepun, China dan Rusia.

Anugerah Nobel dalam bidang sains akan diberikan berdasarkan tajuk kajian tertentu. Namun, terdapat banyak kes penganugerahan diberikan kepada penyelidik berdasarkan 1 kertas kajian, namun terdapat penyelidik lain yang melakukan penyelidikan yang sama pada kertas kajian lain dan tidak dianugerahkan.

Sebagai contoh, pemenang Nobel bidang fizik bagi tahun 2013 dianugerahkan kepada Peter Higgs dan Francois Englert . Namun, terdapat 4 lagi penyelidik lain yang menerbitkan kertas kajian berkenaan tajuk yang sama iaitu Robert Brout, Gerald Guralnik, Hagen dan Tom Kibble tidak memenangi anugerah Nobel .


Pertandingan Namakan 20 Bulan Zuhal Dibuka, Reaksi Netizen Memang Dah Agak.

Setelah 20 bulan baru ditemui mengorbit Zuhal, pertandingan telah dibuka untuk membantu saintis menamakan objek – objek angkasa tersebut.

Hi friends! I'm back with a new handle, because we've got a whopping 20 newly discovered moons of Saturn to name. Please help us! https://t.co/DisqBWBZ0D

Dan seperti yang dah dijangka, reaksi netizen sememangnya cukup ‘kelakar’.

Dengar saja mengenai pertandingan menamakan sesuatu di internet ini, netizen terus menyambar peluang untuk meneruskan tradisi lagenda ‘Boaty McBoatface’, lantas mencadangkan nama ‘Moony McMoonface‘ untuk diterima kumpulan saintis tersebut.

Bagi yang mungkin tidak tahu menahu langsung mengenai lagenda moden terhebat Boaty McBoatface ini, pendeknya ia adalah nama yang mendapat undian tertinggi dalam pertandingan menamakan kapal kajian milik United Kingdom.

Namun, dengan mencabuli prinsip demokrasi secara kejamnya, cadangan tersebut ditolak mentah – mentah dan kapal tersebut dinamakan dengan panggil RRS Sir David Attenborough. Buat apa buat pertandingan undian ye tak kalau tak terima pilihan majoriti?

Format nama Boaty McBoatface yang menang di hati netizen ini bagaimanapun terus hidup dalam pelbagai undian penamaan alam maya.

Namun, sebenarnya terdapat satu lagi trend yang mencabar Moony McMoonface, iaitu menamakan bulan – bulan tersebut dengan nama artis – artis Kpop.

who wanna name a moon after namjoon?We gotta trend it Competition ends December#NameSaturnsMoons pic.twitter.com/qlq1DfikVA

Hi I would like moon to be named after Namjoon’s solo mixtape called “Mono.” Namjoon, BTS’s leader and rapper, has been using the metaphors of moon in both BTS songs and his solo songs. He even has a song called Moonchild! #NameSaturnsMoons @BTS_twt pic.twitter.com/qC2DlAHRh6

Please name one of your moons, Moon Taeil because he shines as bright as the moon. He is extremely talented and has amazing vocals. #NameSaturnsMoons pic.twitter.com/LGoLCzs9If

Um.

Jadi adakah nama – nama tersebut berkemungkinan diterima? Tidak, kerana format nama yang diusulkan oleh Carnegie Science hanyalah daripada asal usul Inuit, Norse dan Gallic.

Tapi, entah. Kalau anda spam banyak – banyak nama tersebut mungkin boleh diterima?


20 Bulan Baru Ditemui, Zuhal Kini Raja Planet Paling Banyak Bulan Dalam Sistem Suria

Turun takhtamu, Musytari, Zuhal kini adalah raja planet yang paling banyak bulan.

20 bulan baru telah ditemui mengorbit Zuhal, menjadikan jumlah keseluruhan bulan planet tersebut kepada 82, yang mengalahkan jumlah ‘juara’ sebelum ini iaitu Musytari dengan jumlah sebanyak 79.

Setiap daripada bulan baru yang ditemui itu berukur lilit sebanyak hampir 5 kilometer.

Menariknya, 17 bulan baru Zuhal itu mengelilingi planet tersebut secara terbalik, bermakna pergerakannya berlawanan dengan putaran planet pada paksinya (retrograde). 3 lagi bulan berputar sama arah dengan putaran Zuhal (prograde).

Bulan – bulan ini berkemungkinan merupakan cebisan daripada bulan yang lebih besar yang berkecai lama dahulu, sama ada bertembung sesama sendiri, atau dihentam objek asing seperti asteroid atau komet.

Anda juga berpeluang untuk menyertai pertandingan menamakan kesemua 20 bulan tersebut!

Thanks to @CarnegiePlanets' Scott Sheppard discovering 20 new moons of Saturn, it has surpassed Jupiter for the most moons in our Solar System! (And you can help name them!) https://t.co/SBjXdZZ7qI pic.twitter.com/n1Fln9OmWs

… Tapi nama tersebut mestilah berdasarkan mitologi Norse, Inuit dan Gallic. Dan ya, nama Moony McMoonface tak diterima.

…. Dan nama Kpop pun tak diterima …

#NameSaturnsMoons Namjoon, Joon, Joonie, Jooniper

Dengan menggunakan teleskop – teleskop terbesar di dunia, saintis kini sedang melengkapkan senarai bulan – bulan kecil yang mengelilingi planet – planet gergasi.

Mengkaji orbit bulan – bulan ini dapat mendedahkan asal usul mereka, termasuklah juga maklumat tentang keadaan di sekeliling Zuhal pada masa mereka terbentuk


Ujian Penjawat Awam Tular. Apa XXX?

Sebuah soalan daripada peperiksaan online memasuki perkhidmatan awam tular di media sosial.

Soalannya berbunyi:

PQQPPQQQPPXXXQQPPPPQQQQQ . Apakah XXX

Soalan ini tular kerana membingungkan sebahagian netizen:

Sekali imbas, soalan tersebut memang agak menyentap akal, kerana kelihatan begitu pelik. Jika ditambah dengan stres menjawab ujian, mungkin termenung lama jawabnya.

Bagaimanapun, sebenarnya soalan tersebut mudah saja dijawab dengan mencerakinkan siri tersebut dan memerhatikan corak kekerapan setiap huruf.

PQQ

PPQQQ

PPXXXQQ

PPPPQQQQQ

Apabila dipersembah sebegini, kita lebih mudah mengesan corak pada setiap siri. P dan Q sebenarnya bertambah satu huruf.

Maka siri yang ketiga adalah:

PPPQQQQ

Jadi jawapannya a) PQQ . Mudah saja!


7 Penemuan Penting dalam Astronomi Silam

Astronomi ialah satu bidang yang mengkaji pergerakan-pergerakan objek samawi di alam semesta. Bidang astronomi merupakan bidang terawal yang dikaji oleh peradaban manusia.

Pada abad ke-21 ini, sudah banyak yang kita ketahui berkenaan angkasa lepas. Bahkan, jika dibandingkan pengetahuan pelajar sekolah menengah dengan sarjana Greek dahulu, pelajar menengah sekarang lebih banyak pengetahuan tentang alam semesta berbanding sarjana Greek.

Dalam artikel ini, kita akan berkongsi penemuan-penemuan astronomi terpenting yang berlaku pada zaman dahulu.

Apabila kita lihat ke angkasa lepas pada waktu malam, kita dapat lihat ribuan objek yang tersebar di serata langit. Jika kita perhatikan langit malam setiap hari selama setahun, kita akan dapati bahawa terdapat perubahan kedudukan bintang-bintang di langit. Penemuan ini juga telah direkodkan oleh manusia pada zaman silam.

Melalui pemerhatian selama bertahun-tahun, manusia mendapati bahawa terdapat 7 objek yang bergerak pada orbit tersendiri iaitu Matahari, Bulan, Utarid, Zuhrah, Marikh, Musytari dan Zuhal. Hari ini kita tahu bahawa kesemua 7 objek ini merupakan objek-objek yang berada di dalam sistem suria. Manakala bintang-bintang berada sangat jauh daripada sistem suria, dan sebab itulah bintang-bintang ini kelihatan tidak bergerak pada waktu malam.

Pada awalnya, manusia melihat bahawa Bumi ini seluas mata memandang, dan seolah-olah tidak ada penghujung. Maka manusia menyimpulkan bahawa Bumi ini berbentuk datar. Namun selepas penemuan-penemuan baharu dan penguasaan dalam ilmu trigonometri, manusia mendapati bahawa Bumi bukanlah berbentuk datar, tetapi berbentuk sfera.

Antara bukti yang menyokong Bumi berbentuk sfera ialah gerhana bulan. Ketika berlakunya gerhana bulan, manusia mendapati bahawa terdapat bayang-bayang yang melindungi cahaya bulan. Apabila dihitung fasa bulan, manusia mendapati bahawa bulan berada pada fasa penuh, dan bayangan bumi yang sedang menutupi bulan.

Pasang surut merupakan satu fenomena yang berlaku setiap hari sejak dari zaman dahulu lagi. Fenomena ini telah pun difahami bahawa ia berpunca daripada fasa bulan. Fasa bulan tertentu akan menyebabkan fenomena pasang surut yang berlainan seperti pasang surut anak dan pasang surut perbani. Apabila fenomena ini difahami, manusia dapat melakukan aktiviti di laut berdasarkan waktu yang sesuai.

Pada hari ini, kita tahu bahawa fenomena pasang surut ini berpunca daripada tarikan graviti Bulan dan juga matahari.

Selama beribu-ribu tahun, pemerhatian manusia mengenai alam semesta terhad kepada semua yang dapat dilihat oleh mata kasar. Ribuan bintang dapat dilihat. Kemudian, penciptaan teleskop telah membuka ruang baharu dalam penerokaan angkasa lepas. Selepas penciptaan teleskop, pelbagai objek ditemui seperti planet Uranus dan Neptun. Malah, penciptaan teleskop juga telah membawa kepada revolusi daripada geosentrik kepada heliosentrik.

Pada hari ini, teleskop-teleskop semakin besar dicipta. Malah, teleskop-teleskop juga telah dihantar ke angkasa lepas seperti Teleskop Hubble dan Teleskop Spitzer.

Galileo Galilei merupakan antara manusia pertama yang menggunakan teleskop untuk melihat ke langit. Beliau telah banyak menemukan fenomena-fenomena baharu seperti bulan-bulan di planet Musytari. Galileo mendapati terdapat 4 buah bulan yang mengorbit planet Musytari. Pada hari ini, bulan-bulan tersebut diberi nama Io, Europa, Ganymede dan Callisto. Keempat-empat bulan ini dikenali sebagai bulan-bulan Galileo. Impak daripada penemuan ini, model geosentrik mula dipersoalkan dan model heliosentrik mula mendapat sokongan.

Selain daripada penemuan 4 bulan Musytari, Galileo juga mendapati bahawa planet Zuhrah mempunyai fasa-fasa yang mirip dengan fasa Bulan. Zuhrah mempunyai fasa sabit, fasa separa dan fasa hampir purnama. Hasil daripada penemuan ini, berserta dengan data-data cerapan sedia ada, model heliosentrik mula diterima, dan Zuhrah diletakkan sebagai planet ke-dua yang mengelilingi Matahari

Pergerakan planet-planet sudah direkodkan selama beribu-ribu tahun. Namun penjelasan bagi pergerakan planet-planet ini masih belum diketahui sehinggalah Johannes Kepler mengutarakan 3 Hukum Pergerakan Planet, yang pada hari ini dikenali sebagai Hukum Kepler. Sebelum kemunculan Kepler, para ahli astronomi percaya bahawa kesemua planet berada pada orbit yang berbentuk bulat, dan mengelilingi Bumi. Kepler pula menyatakan bahawa orbit planet berbentuk elips dan mengelilingi Matahari. Kenyataan ini dikenali sebagai Hukum Kepler pertama. Selain itu, Kepler juga mengusulkan 2 lagi hukum lain yang membolehkan manusia untuk meramal kedudukan planet pada masa akan datang.


Video Matematik Seram Ini Menang Tempat Pertama Pertandingan Video Pendidikan

Kalau anda diberi peluang sertai pertandingan hasilkan video pendidikan, konsep bagaimana yang anda akan buat?

Mungkin idea yang tak terfikir orang oleh orang adalah menggabungkan cerita seram dengan topik matematik (macam tak masuk!). Tapi itulah yang dihasilkan oleh Politeknik Merlimau Melaka sehingga mereka dinobat juara bagi kategori eMicro Content Competition (eMCC) dan meraih dua lagi anugerah sempena Cidos Inspiring Learning Awards (eDOLA) 2019.

Dalam video tersebut, apa yang ingin diajarkan adalah cara mengira sektor bulatan, tapi jalan ceritanya seolah – olah cerita seram Friday the 13th.

Kisah bermula dengan watak jahat menakutkan yang mencari mangsa di tengah malam sambil menghunus parang.

Seorang mangsa wanita kemudian ditangkap dan nampaknya seperti ditetak kejam?

Mangsa – mangsa si topeng ganas itu kemudian diheret dan dihumban ke gudang terbiar. Apa agaknya yang dia mahukan??

Dia mahu tanya soalan matematik tentang pizza ….. Dia suka pizza, jadi dia nak tahu berapakah luas kawasan sektor pizza sekiranya jejarinya 12cm dengan sudut 45° ? Mungkin sebab dia nak maksimakan jumlah pizza yang masuk dalam perut dengan duit yang terbatas (iya lah, penjahat pun mana boleh curi duit orang buat beli pizza. Haram tu masuk perut jadi darah daging).

Oh … ok.

Maka kemudian diterangkanlah cara menyelesaikan masalah matematik tersebut:

Maka setelah diselesaikan masalah tersebut adakah penjahat tersebut membebaskan tawanan – tawanan dan kemudian menghilangkan diri dalam kegelapan. Lebih baik dari itu, dia kemudian berkongsi pizza tersebut dan dapat tawaran untuk bertanya apa – apa soalan matematik lain. Sungguh mengharukan …

eDOLA 2019 adalah pertandingan tahunan anjuran Jabatan Pendidikan Politeknik dan Kolej Komuniti bagi memberi pengiktirafan kepada pensyarah dan pelajarnya menunjukkan kepakaran pembangunan bahan dan penggunaan teknologi untuk aktiviti pengajaran serta pembelajaran.

Kita perlukan lebih banyak usaha untuk menghasilkan bahan pendidikan secara kreatif ini!


Lohong Cecacing: Penjelajahan laju daripada cahaya

Ramai dari kita sudah tentu pernah menonton animasi Doraemon. Doraemon boleh mengeluarkan pelbagai alat ajaib dari poketnya. Antara alatan yang sering dikeluarkan ialah doko demo doa ataupun lebih dikenali dalam bahasa Melayu sebagai pintu ke mana saja. Pintu ke mana sahaja membolehkan Doraemon, Nobita dan rakan-rakan mereka yang lain untuk mengembara ke tempat yang jauh dalam sekelip mata sahaja. Secara fizikal, pintu ke mana sahaja ini mirip dengan lohong cecacing atau wormhole.

Lohong cecacing ialah satu terowong yang menghubungkan dua kawasan yang terpisah dalam ruang-masa. Ia dihipotesiskan pada tahun 1935 oleh Albert Einstein dan muridnya Nathan Rosen. Pada awalnya, hipotesis ini dikenali sebagai jambatan Einstein-Rosen dan kemudian dipopularkan sebagai lohong cecacing .

Bayangkan jika kita mampu menggunakan jalan pintas untuk menjelajah ke London atau mengembara merentas galaksi dalam sekelip mata. Walaupun kita telah menemui banyak objek yang menakjubkan di angkasa seperti planet luar suria atau planet ekso, pengetahuan kita hanya terhad kepada kaca mata teleskop kita.

Kita belum mampu mengkaji objek-objek ini dengan lebih dekat. Satelit angkasa lepas buatan kita yang paling jauh pun belum melepasi 1 tahun cahaya dari kita. Jika wujud lohong cecacing, bukan sahaja kita boleh mengkaji objek-objek di angkasa dengan lebih mendalam, tetapi kita juga mampu menggunakan jalan pintas untuk ke tempat yang berjuta-juta tahun cahaya. Namun persoalannya, apakah wujud lohong cecacing?

Bagi
menghubungkan dua ruang-masa yang terpisah, ruang-masa perlu dilengkungkan. Berdasarkan
teori kerelatifan am yang diperkenal oleh Albert Einstein, sesuatu objek yang
mempunyai ketumpatan tinggi akan melengkungkan ruang-masa. Antara objek yang
mempunyai ciri ini ialah lohong hitam. Lohong hitam merupakan tinggalan bintang
berjisim tinggi. Jisim tersebut ditumpu pada satu ruang kecil, sehingga
menghasilkan lohong hitam yang sangat tumpat. Oleh sebab itu, lohong hitam
melengkungkan ruang-masa dengan lengkungan yang dalam.

Salah satu lohong hitam yang kita ketahui dengan agak mendalam ialah lohong hitam supermasif di pusat galaksi kita. Lohong hitam ini dikenali sebagai Sagittarius A* atau dengan singkatan Sgt A*. Adakah lohong hitam Sgt A* merupakan lohong cecacing? Sekumpulan ahli fizik mengesyaki bahawa Sgt A* mungkin merupakan sebuah calon lohong cecacing yang menghubungkan dua lokasi dan masa yang berbeza di alam semesta kita, atau mungkin menghubungkan alam semesta kita dengan alam semesta yang lain.

Dengan melihat kepada pergerakan bintang-bintang yang mengorbit Sgt A*, ahli-ahli fizik ini dapat meramal sama ada Sgt A* merupakan lohong cecacing atau bukan. Bintang yang menjadi tumpuan ahli-ahli fizik ini ialah bintang S2 yang mengorbit pada 17 jam cahaya dari Sgt A*. Jika bintang ini menunjukkan orbit yang diramalkan, maka Sgt A* disyaki ialah sebuah lohong cecacing. Namun setakat ini, teknologi teleskop pada hari ini belum mampu mencerap pada kejituan yang diperlukan.

Jika lohong
cecacing benar-benar wujud, akan muncul pula persoalan baharu seperti
pengembaraan masa, pengembaraan melebihi halaju cahaya dan sebagainya.
Persoalan-persoalan ini akan membuka ruang kepada kajian yang berterusan dalam
bidang fizik.


Channel Youtube Ini Dedah Bagaimana Keadaan Bahasa Melayu Tanpa Pengaruh Arab, Inggeris, Sanskrit, Hokkien.

Sebuah saluran Youtube bernama Beka Melayu agak istimewa kerana menghasilkan kumpulan istilah Bahasa Melayu seharian yang bebas daripada pengaruh bahasa asing.

Beka Melayu adalah Bahasa Melayu sekiranya tiada pengaruh asing di mana perkataan Inggeris, Arab, Sanskrit, Hokkien, Tamil dan sebagainya digantikan dengan inovasi Melayu Jati dan seumpanya seperti Minangkabau, Iban, Jawa, Tagalog dan sebagainya.

Menurut Beka Melayu:

Dan fahamkah anda dengan ayat di bawah?”

Penempur Sesana adalah orang yang bergarap untuk menularkan gumbar keampuan di jejaring terjulungnya dalam Sarana Lingkung.

Maksudnya menurut bahasa moden adalah “Lasykar Siber adalah orang yang bekerja untuk memviralkan propaganda politik di Internet terutamanya dalam Media Sosial”>

Saluran Youtube yang baru dibangunkan ini memuat naik frasa – frasa tertentu dengan kekerapan 2 ke 3 video seminggu.

Untuk rujukan lanjut tentang beka Melayu: https://www.thepatriots.asia/beka-melayu-lumpuk-ujar-dalam-pemerintahan/


Fizik Kuantum Lagi Pelik Daripada Cerita Hantu. Ini 5 Sebab Kenapa.

Ramai yang anggap fizik kuantum ini pelik. Tok syeikh dalam fizik sendiri, Richard Feynmann, mengatakan bahawa “Kalau anda rasa anda faham fizik kuantum, anda sebenarnya tak faham fizik kuantum.” Uh oh.

Dalam artikel kali ini, kita akan menyingkap beberapa fenomena aneh dan ganjil dalam Fizik Kuantum, dan melihat apa sebenarnya beza Fizik Kuantum ni dengan konsep Fizik yang kita jumpa dalam kehidupan seharian kita.

Buat sekian lama, sebelum saintis mencipta teori kuantum, perpindahan tenaga boleh dilihat dalam dua keadaan. Keadaan yang pertama adalah dalam bentuk gelombang, dan keadaan yang kedua adalah dalam bentuk partikel.

Selepas
bermulanya revolusi Kuantum pada awal abad ke 20, sempadan partikel-gelombang
ini kelihatannya telahpun diganggu. Bermula dengan Albert Einstein yang
mengusulkan bahawa cahaya yang secara klasikalnya dikenali bersifat gelombang,
mampu bertindak seperti partikel, yang dipanggil foton, saintis kemudiannya
mula sedar bahawa tidak wujud pun sebenarnya pengkelasan gelombang-partikel
pada tahap kuantum.

Sebaliknya,
kesemua entiti partikel yang kita kenal ada memiliki sifat gelombang, dan
kesemua entiti gelombang yang kita kenal, ada memiliki sifat partikel.

Secara
umumnya, berikut adalah nama bagi gelombang-partikel yang kita tahu:

I
– Gelombang cahaya @ Foton (Partikel bagi cahaya)

Ii
– Gelombang graviti @ Graviton (Partikel bagi graviti, belum ditemui)

Iii – Gelombang elektron @ Elektron (Elektron adalah partikel, dan elektron mempunyai sifat sebagai  gelombang)

Sekejap,
nanti dulu.

Kalau
semua benda ada sifat gelombang dan zarah, bukankah ini bermakna manusia juga,
yang terdiri dari atom dan zarah ni, akan mempunyai sifat gelombang?

Betul,
manusia pun sebenarnya ada sifat gelombang. Tetapi, apabila kira-kira dibuat
oleh saintis, nilai gelombang yang wujud untuk manusia itu teramat-amatlah
kecil, kerana manusia sendiri teramat-amat besar kalau nak dibandingkan dengan
sistem kuantum.

Dalam
erti kata lain, sifat dualiti zarah-gelombang ini hanya akan menunjukkan
dirinya kalau berada dalam keadaan kuantum, iaitu keadaan yang teramat-amat
kecil.

Satu
keganjilan yang biasa akan dikaitkan dengan fizik kuantum adalah superposisi
kuantum (Quantum Superposition). Dalam kes superposisi kuantum, penggabungan
dua keadaan sistem kuantum (quantum state) akan menghasilkan satu persamaan
sistem baharu yang linear (ini sekadar sembang matematik).

Untuk pemahaman yang mudah, katakan kita ada sebiji elektron. Elektron mempunyai satu sifat yang dipanggil sebagai spin, dan spin elektron boleh wujud dalam bentuk up (atas) atau down (bawah).

Maka, sekiranya seorang ahli fizik meletakkan elektron tersebut dalam satu kotak (sebagai contoh), maka elektron tersebut berkebarangkalian untuk wujud dalam kotak tersebut dalam bentuk spin up, atau spin down. Secara matematiknya pula, kita boleh tulis sistem elektron tersebut sebagai ½ kebarangkalian spin up, dan ½ kebarangkalian spin down.

Perkara
menarik mengenai fizik kuantum terlahir di sini.

Sepatutnya,
menurut akal kita yang rasional, kita akan cakap bahawa elektron itu hanya
boleh wujud dalam satu daripada dua keadaan, sama ada up atau down. Tetapi
untuk sistem kuantum, apabila berlaku pertambahan sistem kuantum seperti yang
dibincangkan tadi, sistem kuantum tersebut wujud sebagai kombinasi kedua-dua
kebarangkalian tadi, atau dalam erti kata lain, sistem elektron kita tadi wujud
dalam keadaan up dan down secara serentak.

Hal ini telahpun didebatkan oleh ramai ahli saintis dan ahli falsafah, antaranya pencipta fizik kuantum sendiri, Erwin Schroedinger.

Schroedinger membayangkan elektron ditukarkan menjadi kucing, di mana kucing tersebut diletakkan di dalam satu kotak yang berisi racun atau apa-apa yang berkebarangkalian 50% mampu membunuh kucing itu.

Menurut Schroedinger, adalah ganjil sekiranya kita ingin mengatakan bahawa kucing didalam kotak itu wujud dalam dua keadaan, hidup dan mati dalam keadaan serentak. Maka, kalau kucing kita rasa mustahil untuk wujud dalam keadaan sedemikian rupa, kenapa kita mampu rasa benda yang sama boleh terjadi kepada elektron? Hal ini dipanggil sebagai ekperimen minda – Schroedinger’s Cat.

Ternyata
idea bahawa mampu wujud dalam dua keadaan ini, meskipun ganjil, namun ia adalah
benar. Antara teknologi terkini yang sedang dibangunkan yang menggunakan
prinsip elektron mampu wujud dalam keadaan up dan down secara serentak, sama
seperti kucing mampu hidup dan mati secara serentak,  adalah Komputer Kuantum (Quantum Computer).

Komputer kuantum menggunakan konsep bit computer klasik yang terdiri dari arus on-off yang berada dalam keadaan 0-1, 0 untuk arus off, dan 1 untuk arus off. Disebabkan sistem kuantum boleh berada dalam keadaan superposisi, ia mampu wujud dalam dua keadaan serentak, maka computer kuantum mampu menghasilkan apa yang dipanggil sebagai bit kuantum (Quantum Bit atau Qbit) yang merupakan bit computer dalam keadaan 0 dan 1 serentak.

Apa beza bit kuantum dengan bit computer biasa? Disebabkan Bit Kuantum merupakan gabungan bit biasa dalam keadaan bercampur, maka komputasi atau pengiraan yang mampu dilakukan oleh Komputer Kuantum sepatutnya adalah pengiraan yang lebih pantas berbanding komputer biasa. Jadi, ayuhlah kita tunggu perkembangan komputer kuantum ini di masa akan datang.

Satu lagi misteri yang wujud dalam fizik kuantum adalah penerowongan kuantum (Quantum Tunelling). Dalam contoh kehidupan seharian, katakan kita ada sebiji bola, dan satu dinding yang memisahkan kita dengan dunia luar. Kita disini berada di bahagian dalam, dan dunia luar merupakan bahagian yang berada di sebalik dinding tersebut.

Bayangkan kita baling bola. Jika tenaga balingan kita tak cukup, bola itu akan terbang rendah dan dihalang oleh dinding. Jika kita gunakan tenaga untuk baling bola lebih tinggi daripada dinding saja barulah bolah itu boleh ke seberang sana.

Hal
ini adalah analogi mudah menggunakan objek sehari-hari.

Namun begitu, berbeza pula dengan situasi di skala kuantum, sekiranya kita memberi tenaga yang kurang dari tenaga yang diperlukan untuk melepasi dinding tersebut, masih ada kebarangkalian untuk bola kita melepasi dinding tersebut (huh?). Fenomena ini dinamakan sebagai penerowongan kuantum. Istilah penerowongan ini seolah-olah memberi gambaran bahawa bola tersebut menerowongi (tak pasti istilah ni wujud atau tak) dinding tersebut, walaupun pada asalnya jumlah tenaga adalah tidak mencukupi untuk melepasi dinding tersebut.

Fenomena penerowongan kuantum ini dipercayai menjadi asas kepada proses pelakuran nuklear (nuclear fusion) dalam bintang-bintang. Dalam kes Matahari yang merupakan bintang sistem solar kita, tenaga dalam Matahari sebenarnya tidak mencukupi untuk melawan rintangan Coulomb, satu bentuk rintangan elektrostatik dalam atom.

Kebergusutan kuantum merujuk kepada satu
keadaan di mana partikel yang berada dalam keadaan superposisi berinteraksi
dengan satu lagi partikel dalam keadaan superposisi yang lain. Kalau sebelum ni
kita ada partikel yang mempunyai keadaan atas ataupun bawah (elektron dengan
spin up dan down serentak), dalam kes ini, kita ada dua elektron dengan situasi
yang sama (kedua-duanya up dan down secara serentak).

Apa yang ingin kita lakukan kepada elektron
tersebut adalah: kita ingin membuat kedua-dua elektron tu saling bergusutan
antara satu sama lain (berinteraksi antara satu sama lain), dan kemudiannya
kita asingkan kedua-dua elektron tersebut.

Perkara yang ganjil setelah interaksi ini terjadi adalah: sekiranya kita melakukan pemerhatian terhadap satu elektron (satu elektron tu kita ukur sebagai up), elektron yang satu lagi akan menunjukkan sifat yang berbeza (satu lagi elektron akan mempunyai sifat down). Dalam kes ini, kebanyakan ahli fizik berpandangan bahawa berlakunya penghantaran maklumat (information transfer) dari satu elektron ke satu elektron yang lain, ala-ala kalau satu elektron kita semak dalam keadaan up, elektron terbabit akan ‘memberitahu’ elektron lagi satu bahawa dia perlu berada dalam keadaan down, untuk mengikut prinsip ekslusi Pauli (Pauli Exclusion Principle).

Fizik Kuantum, di sebalik semua
keganjilan yang wujud, sebenarnya merupakan satu bentuk sindiran kepada kita
manusia bahawa ada beberapa perkara yang kita masih lagi belum mampu untuk
teroka. Sepertimana yang diperkatakan dalam salah satu video Ajar mengenai
fizik kuantum, proses membina fizik kuantum ini sebenarnya terhasil daripada
satu bentuk patch and do yang
berterusan, dimulakan oleh saintis lama seperti Max Planck, Einstein dan
Schroedinger, dan diteruskan sehingga ke generasi sekarang.

Salah satu kelompongan yang nyata
wujud dalam fizik kuantum, seperti yang kita bincangkan di atas, adalah apabila
dalam beberapa keadaan, objek-objek makroskopik mampu disebut sebagai wujud
dalam dua keadaan yang berbeza, yang, pada akal fikiran kita, tidak masuk akal.
Macam mana seekor kucing boleh berada dalam keadaan hidup dan mati serentak?

Namun, keadaan superposisi itu
diterima pakai dalam apa yang dipanggil sebagai Interpretasi Kopenhagen, salah
satu interpretasi standard dalam fizik kuantum. Dalam kes Interpretasi
Kopenhagen, ahli sains berpandangan bahawa tidak wujud pun sebenarnya keperluan
untuk kita member justifikasi kenapa sesuatu sistem kuantum mampu berada dalam
keadaan superposisi, sebaliknya hal ini perlu diterima sebagai satu bentuk
formulasi matematik.

“It is just a mathematical conundrum.”

Saintis yang mengikut pandangan
Kopanhagen juga selalunya diajar untuk memiliki pandangan seperti ini dalam
berhadapan dengan masalah fizik kuantum – “shut up and calculate.”

Namun perlu diingatkan, bukan semua
orang suka dengan interpretasi “biasa” ini. Interpretasi Kopenhagen sendiri
pernah diserang berkali-kali, dan sekarang, telah banyak interpretasi lain yang
wujud dan dibuat sebagai interpretasi alternative kepada interpretasi
Kopenhagen. “Apa? Kucing boleh hidup dan mati? Jangan nak bergurau lah.”
Mungkin sebenarnya kucing itu hidup pada satu reality, dan mati pada suatu
reality yang lain. Siapa kita untuk cakap bahawa kucing itu perlu mati dalam
reality kita, tanpa mengambil kira reality yang berlainan, di mana kucing itu
berkemungkinan hidup?

Hal ini dipanggil sebagai Interpretasi
Pelbagai Alam (Many World Interpretation), yang diusulkan oleh Hugh Everett.

Ada juga interpretasi lain yang
mencadangkan bahawa kucing tersebut pada asalnya tidak wujud pun dalam keadaan
hidup dan mati. Sifat hidup dan mati – sifat superposisi ini hanya terjadi
kerana kita mengambil sesuatu objek sebagai zarah dan gelombang serentak. Tapi,
bagaimana pula kalau sebenarnya, zarah dan gelombang itu wujud dalam keadaan
yang berasingan?

Tafsiran ini pula dipanggil sebagai
Interpretasi Bohmian.

Sebenarnya, banyak lagi interpretasi,
dan formulasi matematik yang wujud untuk membincangkan situasi-situasi ganjil
dalam fizik kuantum. Saintis-saintis pada zaman sekarang kebanyakannya mencari
alternative baharu kerana rasa tidak puas hati dengan kesemua “keganjilan” yang
kita perkatakan dalam artikel ini.

Akhir kata, proses mencarik keganjilan dan mencari kebenaran, lebih-lebih lagi dalam bidang yang seganjil fizik kuantum ini bergantung kepada sejauh mana kita sebagai umat manusia ingin terus mengkaji dan terus mencari tanpa rasa jemu.

Bacaan lanjut:

“Even Physicist Don’t Understand
Quantum Mechanics”, Sean Carroll (2019). The New York Times. https://www.nytimes.com/2019/09/07/opinion/sunday/quantum-physics.html

“How Do Quantum Computers Work?”,
(2019). Science Alert. https://www.sciencealert.com/quantum-computers

“How The Sun Works: Fusion and Quantum
Tunelling”, Minutephysics (2011). https://www.youtube.com/watch?v=gS1dpowPlE8

“It’s The Power of Quantum Mechanics
that Allows the Sun to Shine”, Ethan Siegel (2015). Forbes. https://www.forbes.com/sites/ethansiegel/2015/06/22/its-the-power-of-quantum-mechanics-that-allow-the-sun-to-shine/#327e573743f7

“What is Quantum Entanglement?”, Amar
Vutha (2019). Cosmos. https://cosmosmagazine.com/physics/what-is-quantum-entanglement

“The Many Interpretations of Quantum
Mechanics”, Graham Collins (2007). Scientific American. https://www.scientificamerican.com/article/the-many-interpretations-of-quantum-mechanics/


Ada Akaun FB, Insta yang Kongsikan Kisah – Kisah Menginspirasikan 100 Saintis Malaysia!

Golongan yang mungkin paling jarang didengari dalam masyarakat mungkin adalah saintis.

Biasanya golongan saintis terkenal dengan sikap suka mengurung diri dalam makmal, mengumpul data. Mereka juga biasanya bencikan wartawan sebab selalu menceritakan benda yang salah tentang kajian mereka.

Jadi kebiasaannya amat sukar untuk masyarakat mendengar cerita – cerita daripada golongan saintis ini. Ditambah dengan kewartawanan sains Malaysia yang masih suam – suam kuku, maka jadilah masyarakat marhaen kita berbincang tentang bentuk bumi bulat atau leper, antivaksin, sedang saintis – saintis hebat kita mengkaji lohong hitam supermasif.

Tapi kali ini, nampaknya saintis – saintis kita mula tampil ke hadapan mengongsikan kisah – kisah mereka yang penuh inspirasi kepada masyarakat melalui akaun ‘100 Scientists of Malaysia’ di Facebook dan juga Instagram.

Antara kisah menarik adalah seorang ahli fizik partikel eksperimental yang bekerja di CERN untuk mengkaji tentang Higgs Boson atau juga dipanggil ‘God Particle‘.

Anda berminat dengan gunung berapi, ambil inspirasi daripada volcanologis Malaysia ini!

Akaun 100 Scientists of Malaysia tersebut miliki misi murni untuk

Usaha seperti ini membuktikan bahawa sebenarnya terdapat banyak saintis Malaysia yang hebat di luar sana, yang seharusnya lebih dicontohi masyarakat daripada model – model Instagram dan Tik Tok segera.


‘Nombor Fibonacci’ yang Popular Itu Sebenarnya Diambil Daripada Dunia Islam – Pengkaji German

‘Nombor Fibonacci’ adalah antara konsep matematik yang paling popular yang mungkin diketahui oleh mana – mana pelajar yang meminati ilmu matematik.

Sejarah yang biasa didengari adalah, nombor Fibonacci mula diperkenalkan pada tahun 1202 oleh Leonardo of Pisa, yang lebih dikenali hari ini sebagai Fibonacci, dalam bukunya Liber abaci, buku teks matematik yang paling berpengaruh yang dihasilkan di Eropah pada ketika itu. Nombor ini muncul apabila Fibonacci cuba menyelesaikan masalah bilangan arnab.

Urutan nombor Fibonacci adalah seperti berikut:

1, 1, 2, 3, 5, 8, 13, 21, 34, 55, 89, 144…..

Ia diperoleh dengan menambahkan jumlah dua nombor yang terdahulu dalam urutan, contohnya 1 + 1 = 2, 1 + 2 = 3, 2 + 3 = 5, dan seterusnya untuk memuaskan formula;

F(0) = 0

F(1) = 1

F(n) = F(n ? 1) + F(n ? 2) n > 1 .

Urutan nombor ini begitu istimewa kerana nisbah antara dua kembar dalam urutan nombor Fibonacci rupa – rupanya menghasilkan nilai nisbah emas , 1.618.

Contoh;

55 / 34 = 1.618 .

Malah, semakin besar kembar tersebut dalam urutan nombor Fibonacci semakin hampir tepat nilainya dengan nisbah emas.

Nombor Fibonacci ini kemudian memainkan peranan penting dalam dunia keilmuan seperti antara lain digunakan oleh Johannes Kepler untuk mendatangkan Hukum Kepler.

Namun begitu, nama ‘nombor Fibonacci’ yang disandarkan penemunya kepada Leonardo of Pisa itu sebenarnya tidak padan dan menggambarkan bias Eurosentrik kerana hakikatnya nombor tersebut telah pun ditemui lama oleh tamadun lain. Nombor tersebut pun tidak lah dipandang penting dan diiktiraf sehinggalah dinaikkan oleh ahli matematik Perancis Edouard Lucas pada abad ke 19.

Menurut para pengkaji dari Universiti Aachen, German dalam kertas mereka ‘On the Origin of the Fibonacci Sequence‘, Fibonacci memperoleh konsep tersebut daripada hasil usaha sarjana matematik Islam seperti al Khwarizmi (780 – 850M) Abu Kamil dan Omar al Khayyam (1048 – 1131 M).

Buku Liber Abaci itu sendiri meminjam 22 masalah algebra daripada buku Al-jabr wa’l muqabala al Khwarizmi dan 53 daripada buku Kitab fi al-jabr wa’l-muqabala Abu Kamil.

Malah, sumbangan Fibonacci dalam matematik sebenarnya ketinggalan zaman berbanding sumbangan sarjana matematik Islam, menurut kertas tersebut.

“Bukan saja Fibonacci berhutang kepada al Khwarizmi dan Abu Kamil, kerja matematik beliau sezaman dengan matematik Muslim pada abad 9 dan 10, walaupun Fibonacci sendiri hidup pada tahun 1200 Masihi”

Begitu juga, apabila pengkaji meneliti lanjut, permasalahan bilangan arnab yang melahirkan nombor Fibonacci tidaklah begitu penting dan mendapat perhatian istimewa dalam buku Liber Abaci. Soalan yang dikemukakan dalam buku tersebut adalah:

Seorang lelaki meletakkan pasangan arnab jantan dan betina di sebuah padang. Arnab mengambil masa satu bulan untuk matang sebelum boleh mengawan. Sebulan setelah mengawan, arnab betina melahirkan pasangan anak arnab jantan – betina, sebelum ia mengawan lagi. Tiada arnab yang mati. Berapa jumlah pasangan arnab setelah satu tahun?

Jawapan kepada masalah itu adalah:

Menurut pengkaji tersebut, asal usul kepada soalan ini sebenarnya adalah daripada kitaran reproduksi lebah. Nombor Fibonacci padan sempurna dengan reproduksi lebah.

Pada ketika itu pula, Afrika Timur dan Sepanyol pula berada dalam zaman keemasan. Bejaia di Afrika Utara menjadi satu pusat yang mengumpulkan golongan elit intelektual di samping menjadi tempat komersial madu lebah.

Lebah pula mendapat tempat yang istimewa dalam Islam menerusi ayat al Quran Al Nahl 69:

Dan Tuhanmu memberi ilham kepada lebah: “Hendaklah engkau membuat sarangmu di gunung-ganang dan di pokok-pokok kayu, dan juga di bangunan-bangunan yang didirikan oleh manusia. Kemudian makanlah dari segala jenis bunga-bungaan dan buah-buahan (yang engkau sukai), serta turutlah jalan-jalan peraturan Tuhanmu yang diilhamkan dan dimudahkannya kepadamu”. (Dengan itu) akan keluarlah dari dalam badannya minuman (madu) yang berlainan warnanya, yang mengandungi penawar bagi manusia (dari berbagai-bagai penyakit). Sesungguhnya pada yang demikian itu, ada tanda (yang membuktikan kemurahan Allah) bagi orang-orang yang mahu berfikir.

Maka berikut adalah rumusan teori asal usul Nombor Fibonacci seperti yang diusulkan oleh pengkaji:

Maka daripada bukti – bukti sejarah yang dikemukakan, berikut adalah kesimpulan akhir asal usul nombor Fibonacci menurut pengkaji:

Nombor Fibonacci berasal daripada kitaran reproduksi lebah daripada budaya ilmiah dan perdagangan Bejaia di Afrika Utara. Fibonacci bekerjasama dengan penterjemah Scotus untuk menterjemah hasil intelek Muslim kepada Latin.

Bagaimanapun, sungguhpun nombor Fibonacci amat berkemungkinan dikemukakan oleh Fibonacci hasil interaksinya dengan aktiviti keilmuan peradaban Islam, nombor Fibonacci sebenarnya telah wujud dalam ketamadunan yang berbeza sepanjang sejarah.

Nombor Fibonacci telah ditemui di:


Peta Interaktif Ini Tunjuk Kat Mana Kita Keluar Kalau Kita Korek Terus Ke Dalam Tanah

Waktu kita kecil, bila kita baru saja belajar tentang bentuk bumi sebagai sfera (atau oblate sferoid, untuk jenis yang nerd sikit), kita terus terbayang apa akan jadi bila kita korek bumi tanpa henti.

Mesti kita akan keluar ke mana – mana negara lain di bahagian bertentangan bukan? Contohnya kalau kita mulakan projek mengorek di Rawang, dan katakan kita miliki kekebalan Superman untuk tahan kepanasan dan tekanan di pusat bumi, di hujung korekan kita itu pasti kita akan keluar di … Amerika?

Tapi malangnya imaginasi keanak – anakan kita untuk membina terowong pintas yang merentasi bumi itu mungkin tidak akan tercapai kerana 1) ada halangan ‘kecil’ berupa suhu teras bumi yang panasnya 6,000 C dan tekanannya 3.5 juta kali ganda permukaan, dan 2) mana nak sedut duit bang, ingat ini Minecraft ke?

Sekarang persoalan besar kita waktu kecil itu boleh dijawab, dengan melayari antipodesmap.com ini.

Antipode adalah titik di atas permukaan bumi yang bertentangan secara garis pusat (diameter) merentasi satu garis lurus yang melalui pusat bumi. Contohnya, Kutub Utara dan Kutub Selatan adalah antipod.

Cara penggunaan laman web ini mudah saja, kita masukkan alamat kita, dan kita tengok ke mana kita akan keluar kalau kita korek ke bawah tanah.

Contoh kalau kita masukkan Rawang, antara tempat paling ajaib di Malaysia;

Kita berkemungkinan timbul di Ecuador.

Macam mana pula dengan negara asal Doraemon, Jepun?

Alamak, keluar di tengah lautan pula.

Kalau tempat admin belajar dulu, Sheffield?

Aduh, air juga.

Jadi itulah, disebabkan bumi ini hampir 71% air, maka berkemungkinan besar percubaan – percubaan kita akan membawa ke kebiruan yang tidak berkesudahan. Juga bermakna projek terowong pusat bumi kita juga tidaklah bermanfaat sangat kalau kita cuma keluar di tengah – tengah lautan.

Jadi apa yang kita nak buat dengan maklumat ini? Tak tahu. Mungkin kita nak ziarah jiran antipod kita suatu hari nanti? Boleh mula mesej di FB dulu.


Lihat Bagaimana Budak Dua Tahun Ini ‘Selesaikan’ Masalah yang Menghantui Ahli Falsafah Puluhan Tahun.

Masalah troli (the Great Trolley Problem) adalah antara masalah falsafah dan etika klasik yang popular yang mencabar prinsip moral seseorang.

Masalahnya berbunyi sebegini:

Anda melihat sebuah troli yang menuju ke arah 5 orang yang terikat di atas landasan. Di tepi anda adalah sebatang tuil yang boleh mengubah landasan troli tersebut. Jika anda tarik tuil tersebut, troli itu akan menukar arahnya ke landasan yang satu lagi dan kelima – lima orang yang terikat tersebut akan terselamat. Namun pada landasan satu lagi tersebut adalah 1 orang yang turut terikat.

Anda ada dua pilihan:

Soalannya, apakah pilihan yang lebih beretika? Tindakan mana yang betul?

Pilihan yang pertama menganggap bahawa seorang saja yang mati lebih baik daripada lima yang mati (utilitarianisme). Jadi bukan saja menarik tuil itu harus, malah ia pilihan yang lebih bermoral.

Pilihan kedua pula menganggap keadaan sudah pun salah secara moralnya (oleh orang yang mengikat mangsa). Maka dengan kita melibatkan diri dengan keadaan yang telah sedia salah itu, kita secara langsung bersubahat membunuh nyawa manusia. Kita asalnya tidak bertanggungjawab pun dengan kejahatan orang lain. Jadi biarkan saja tuil itu.

Dilema ini menghantui ahli falsafah dan pengkaji moral dari dulu. Tapi anak kecil 2 tahun ini punyai solusi yang menarik terhadap masalah ini:

Apa yang budak 2 tahun ini buat apabila dipersembahkan dengan masalah ini?

… Dia mengalihkan orang di landasan yang satu lagi dan meletakkannya bersama satu lagi rakannya.

Wah, mendalam sekali tindakan ini. Memang tidak lain pilihan ini hanya boleh lahir daripada jiwa anak yang suci. Mengapa perlu bincangkan berapa orang yang perlu mati jika anda miliki kuasa untuk selamatkan semuanya? Inilah jawapan paling baik untuk dilema ini yang …

Eh jap Nicholas awak buat apa tu?

Nicholas JANGANNNNN

Anda minat dengan masalah falsafah ini? Pasti anda minat juga dengan troll troll yang disediakan internet yang mempermainkannya.


Ulasan: Hidupan Di Angkasa Lepas, Fakta atau Fiksyen?

Minggu ini, saya berkesempatan mengikuti ceramah yang dijalankan oleh Kelab Fizik UKM. Ceramah yang bertajuk “Hidupan di Angkasa Lepas – Fakta atau Fiksyen ?” ini disyarahkan oleh Encik Wan Mohd Aimran, yang merupakan pensyarah Astrofizik di UKM, serta calon PhD di UTM.

Bagi saya, tajuk ini adalah satu tajuk yang amat menarik, kerana kewujudan makhluk di luar sana, selain kita, adalah satu benda yang amat menarik untuk difikirkan. Perlu diberi perhatian bahawa makhluk asing yang dibicarakan sewaktu syarahan ini adalah hidupan di luar bumi, dan ia bukan makhluk-makhluk ghaib seperti jin dan syaitan, kerana sains tidak memasukkan itu semua sebagai makhluk fizikal.

Pada permulaan syarahan, Encik Wan memberi sedikit maksud ringkas akan apa yang akan dibicarakan sepanjang syarahan beliau. Beliau mengambil perkataan campuran hidup dan angkasa lepas sebagai mukadimah, seperti – apa perlunya kita meneroka angkasa lepas, dan kalau angkasa lepas ada hidupan, hidupan seperti apa yang kita mungkin jumpa? Adakah kita akan berjumpa Ewok, atau mungkin ET? Apakah wujud Alien seperti dalam filem Alien Vs Predator, dan kenapa kebanyakan filem menggunapakai plot Alien datang dan ingin menakluk Bumi?

Menurut En Aimran, sifat ingin tahu sememangnya sedia wujud dalam diri manusia. Mungkin sebab itulah, manusia, sejak dari zaman ketamadunan Yunani lagi, telahpun mula berfikir mengenai angkasa lepas. Encik Aimran menjelaskan mengenai kepercayaan orang zaman dahulu, bahawa Bumi ini merupakan tempat tengah alam semesta (Geocentric), dan pelbagai objek samawi seperti Bulan, Matahari dan planet lain mengelilingi Bumi. Menurut kepercayaan mereka lagi, di luar dari alam cakerawala inilah tempat bersemayamnya para tuhan, dan ini sejajar dengan kepercayaan mereka yang mempercayai kewujudan dewa-dewa.

Dari situ, kita boleh lihat bahawa manusia
mempunyai imaginasi yang tinggi untuk membayangkan penerokaan ke tempat yang
lain, meskipun duduknya kita di Bumi. Maka sejajar dengan perkembangan zaman,
Encik Wan membuka peluang bagi para pelajarnya untuk berfikir apa yang ada
untuk kita di masa hadapan, nasib kita sebagai umat akhir, sebagai contoh,
mungkin dengan membina kapal angkasa bergraviti tiruan, dan mula meneroka
angkasa lepas, seperti dalam filem Interstellar. Mungkin juga kita akan mula
mengkoloni Marikh atau Bulan, dan pada waktu itu, makhluk asing sebenar lahir dari
baka manusia, cuma menetap di Bulan @ Marikh. Siapa tahu?

Projek kolonisasi Marikh sebenarnya semakin mendapat perhatian media sejak akhir-akhir ini, lagi-lagi dengan penglibatan Elon Musk, pemilik syarikat Tesla dan Space X. Projek kolonisasi Marikh sebenarnya merupakan satu idea yang masuk akal, kerana kita ada menemui kesan kewujudan air di Marikh. Dan sekiranya kita benar ingin melakukan proses kolonisasi di Marikh, pilihan utama kita pastinya adalah menjadi penduduk bawah tanah, kerana Marikh tiada medan magnet yang boleh melindungi kita dari radiasi Matahari seperti di Bumi.

Dari aspek “mencari’ hidupan di angkasa lepas pula, menurut Encik Wan, kita berhadapan dengan beberapa masalah utama yang agak besar. Masalah pertama, sekiranya kita ingin mencari satu hidupan di angkasa lepas, kita sebenarnya tidak tahu bentuk apakah hidupan yang ingin kita cari. Adakah kita nak cari satu lagi planet yang menyamai Bumi, yang ada manusia di dalamnya? Ataupun, kita nak cari planet dengan kucing di dalamnya? Jadi, soalan utamanya adalah, apa makhluk asing tu sebenarnya, dan macam mana kita nak tau bentuk makhluk asing, kalau kita tak pernah jumpa makhluk asing?

Untuk kes ini, kita mungkin boleh meletakkan beberapa spesifikasi, berdasarkan apa yang kita tahu berkenaan hidupan di Bumi. Bidang ini selalunya dirujuk sebagai Astrobiology. Hidupan yang kita akan cari, menggunakan idea hidupan di Bumi, hidupan itu sepatutnya merupakan Carbon-based organism, maksudnya ia sepatutnya dibuat dari elemen Carbon. Kenapa? Sebab kebanyakan sel benda hidup; manusia, haiwan dan tumbuhan, adalah berdasarkan kepada atom Karbon. Maka, kalau kita nak cari planet yang berkemungkinan ada hidupan, kita kena pastikan planet tersebut ada elemen Karbon di dalamnya.

Masalah kedua yang kita hadapi, apabila
berbicara mengenai nak cari makhluk asing ni adalah: angkasa tu AMAT LUAS. Luas
angkasa sekarang ni (menurut anggaran ahli Astrofizik) adalah lingkungan 46
billion tahun cahaya. Jauh tu! Jadi, kita nak halakan pencarian kita ke mana?
Ke arah utara? Selatan?

Hakikat bahawa kita mempunyai satu kawasan
mencari yang luas, dengan teknologi yang terhad ini saling tak tumpah dengan
situasi seorang pengembara yang tersesat di tengah Gurun Sahara. Nak ke kiri
pun pasir, nak ke kanan pun pasir. Jadi apa kita boleh buat? Dalam kes mencari
makhluk asing ni, kita boleh terlebih dahulu membuat anggaran kasar –
berdasarkan pemerhatian kita terhadap bintang dan planet yang mengelilingi
bintang tersebut.

Satu trivia menarik; kajian terhadap
bintang dan planet yang mengelilingi bintang merupakan sebahagian kajian yang
mendapat hadiah Nobel tahun ini. Sepertimana sistem suria kita, sistem bintang
yang lain juga terdiri dari bintang dengan planet yang mengorbit bintang
tersebut. Maka, apabila wujud planet yang mengorbit bintang mereka, akan wujud
beberapa zon seperti zon panas (planet terletak berhampiran dengan bintang,
menyebabkan air tidak mampu wujud dalam bentuk cecair, sebaliknya menyejat
dalam bentuk gas). Sekiranya planet tersebut terletak terlampau jauh dari
bintang mereka pula, berkemungkinan besar planet tersebut akan jadi terlampau
sejuk (air akan wujud dalam bentuk ais). Planet yang boleh didiami pula,
menurut takrifan saintis, adalah planet yang terletak dalam Zon Selesa (Goldilock
Zone) di mana air boleh wujud dalam keadaan cecair, sama seperti di Bumi.
Planet-planet ini dipanggil sebagai Exoplanet.

Selain itu, terdapat pelbagai kriteria yang diperlukan oleh sesebuah planet untuk menampung hidupan yang sama seperti Bumi. Perlunya ada medan magnet untuk melindungi hidupan dari radiasi, suhu dan kelembapan yang sesuai, banyak sangat faktor yang diperlukan untuk sesebuah planet menjadi Habitable Planet.

Jadi, oleh sebab usaha kita untuk mencari hidupan lain di alam semesta ini agak payah dan leceh, manusia juga telah bertindak dengan menyiarkan kewujudan kita kepada alam semesta ini (meskipun mendapat tentangan dari saintis terkenal seperti Stephen Hawking). Antara cubaan kita menghantar mesej kepada dunia luar adalah dengan menghantar Probe Angkasa yang diisi dengan bahan yang mempamerkan tamadun manusia, sebagai contoh Cakera Emas yang diletak pada Voyager 1 dan Voyager 2.

Terdapat beberapa kesan yang perlu kita
fikir sekiranya perhubungan antara makhluk ini terjadi. Pertama, apakah bentuk
bahasa yang perlu kita gunakan untuk berinteraksi dengan makhluk asing tersebut?
Adakah kita perlu mengkhatamkan filem Arrival sebelum mula berinteraksi dengan
mereka? Kedua, adakah kita perlu takut dengan mereka? Sejarah mengajar bangsa
manusia bahawa apabila berlakunya pertembungan antara dua ketamadunan, tamadun
yang lebih maju akan sentiasa membawa kehancuran kepada tamadun yang lagi satu
(contoh Red Indian dan sejarah Amerika Syarikat). Maka perlukah kita takut
dengan teknologi mereka? Perkara yang ketiga ditimbulkan sewaktu syarahan
adalah, sekiranya makhluk asing tersebut wujud dan mampu berinteraksi dengan
kita, adakah kita perlu meneruskan dakwah keagamaan terhadap mereka? Maklumlah,
manusia merupakan khalifah.

Jadi, apa pandangan anda? Wujudkah hidupan
lain di luar sana?

Slide syarahan boleh diambil pada link di sini:
https://docs.google.com/presentation/d/1IjcU4feQlDiqi_YElzu0gAgqKz5IqIjxzR3P6q6BRH0/mobilepresent


Animasi Pendek Cikgu Tak Putus Asa Ajar Murid Gagal Matematik Ini Setaraf Pixar!

Ramai orang yang terinspirasi dengan filem – filem dan animasi pendek Pixar. Bukan saja kualiti animasi dan grafik mereka menawan, tetapi jalan cerita mereka kebiasaannya sangat menginspirasikan dan meruntun perasaan.

Siapa sangka rupanya ada animasi pendek buatan Malaysia yang berjaya merakam perasaan seolah menonton animasi Pixar!

(Anda perlu tekan link untuk tonton di Youtube)

Animasi yang dihasilkan oleh Brainy Bones Studio itu menceritakan tentang kegigihan Cikgu Suraya mendidik seorang murid istimewa yang sentiasa gagal dalam matematik.

Entah mengapa, murid tersebut tak dapat menulis nombor tetapi sebaliknya dia menghasilkan lukisan – lukisan ‘misteri’ yang tiada kaitan dengan matematik.

Perangai ini menjadikan Cikgu Suraya tertekan dan berputus asa kerana seolah tiada harapan murid itu untuk lulus.

Tapi ternyata murid tersebut bukanlah berniat jahat sengaja bermain – main dan gagal, sebaliknya dia memang berhati suci. Dan cikgu Suraya kemudian menyedari sesuatu yang istimewa berkenaan lukisan – ukisan murid tersebut.

Di samping animasi dan grafik yang cukup menawan, segala – galanya tentang animasi ini menyentuh hati dan memberi inspirasi. Animasi ini bagaimanapun agak ketinggalan daripada sasaran radar masyarakat, dan memerlukan bantuan anda untuk mengongsikannya.

Mana tahu, kita mungkin mendapat sambungan dalam bentuk siri baru?